MajKualiti institusi pendidikan terus dipertingkatkan

LAWAS: Pembangunan Sarawak ke arah negeri termaju dan berpendapatan tinggi menjelang tahun 2030 perlu dipacu oleh generasi muda yang berpendidikan dan berkemahiran tinggi.

Oleh itu, kualiti institusi pendidikan juga akan terus dipertingkatkan sejajar dengan keperluan dan peredaran zaman.

Timbalan Ketua Menteri, Datuk Amar Haji Awang Tengah Ali Hasan melihat pembinaan Maktab Rendah Sains MARA (MRSM) Lawas sebagai usaha penting ke arah meletakkan anak Sarawak dalam penyertaan pembangunan negara dan negeri ini sendiri.

Beliau yang juga Menteri Pembangunan Bandar & Sumber Asli II dan

Menteri Perdagangan Antarabangsa & Industri, Terminal Perindustrian &

Pembangunan Usahawan, Sarawak menyatakan demikian pada Majlis Penyerahan Tapak Tanah MRSM Lawas kepada Majlis Amanah Rakyat(MARA) di Hotel Seri Malaysia Lawas semalam.

Seterusnya beliau menjelaskan dunia hari ini digerakkan oleh ilmu pengetahuan khususnya dalam melayari era dunia ekonomi digital dan teknikal.

Oleh itu, tumpuan Kerajaan Sarawak untuk membangunkan negeri ini dalam industri pembuatan, pemodenan pertanian, ternakan dan semuanya memerlukan modal insan yang berpengetahuan, berkemahiran, berdedikasi dan komited menjalankan amanah yang digalas.

MRSM Lawas ini dilihat mampu menampung keperluan tenaga moda insan yang penting bagi koridor di utara Sarawak.

Melalui RECODA dan agensi dibawahnya seperti NRDA akan memberi tumpuan kepada pembangunan infrastruktur dan kemudahan asas selain telekomunikasi yang pantas.

“Apabila kita berjaya membangunkan semua sektor infrastruktur dan kemudahan asas berserta tenaga kerja yang mahir, maka kita akan mampu menjadi destinasi pelabur luar untuk membuat pelaburan besar di Sarawak,” ujarnya.

Awang Tengah juga berterima kasih kepada kerajaan pusat di bawah Perikatan Nasional (PN) yang peka dengan keperluan Sarawak dan terus membantu meransang pembangunan negeri ini.

Sejajar dengan itu, Kerajaan Sarawak akan mengoptimumkan segala sumber yang ada untuk pembangunan di setiap pelosok negeri Sarawak dan terus memelihara alam sekitar.

“Walaupun masih muda iaitu tiga bulan sahaja, kerajaan PN telah berjaya meneruskan projek yang dihentikan kerajaan PH terdahulu seperti hospital Lawas dan MRSM Lawas.

Usaha keras Timbalan Menteri KPLB, Dato Henry Sum selaku anak Sarawak dan tempatan Lawas telah berjaya membawa kembali projek penting ini balik ke Lawas,” tambahnya.

Ini berbeza dengan anak Sarawak dan Lawas dalam kerajaan PH dahulu yang banyak berpolitik dan memberhentikan projek penting di Sarawak walaupun memegang jawatan menteri kanan dalam kabinet PH dahulu.

Turut hadir, Menteri Pembangunan Luar Bandar Malaysia, Datuk Dr. Abdul Latiff Ahmad, Timbalan Menteri Pembangunan Luar Bandar Malaysia, Dato Henry Sum Agung, Menteri Muda Pemodenan Pertanian, Tanah Adat dan Pembangunan Wilayah, Datuk Dr. Abdul Rahman Ismail, Ketua Setiausaha Kementerian Pembangunan Luar Bandar (KPLB), Dato Dr. Ahmad Jailani Muhamed Yunus dan Timbalan Ketua Setiausaha (Pembangunan), Dato Norison Ramli, Ketua Pengarah MARA Malaysia, Dato Azhar Abdul Manaf, Residen Bahagian Limbang, Ir Ahmad Denney Ahmad Fauzi dan kenamaan lain.

See author's posts


Banjir: Tiada penangguhan Sesi Persekolahan 2023/2024

SEGAMAT: Tiada penangguhan sesi persekolahan bagi kalendar akademik 2023/2024 yang dijadual pada 19 dan 20 Mac ini di negeri yang terjejas banjir, kata Menteri Pendidikan Fadhlina Sidek.

Beliau berkata sekiranya kerja-kerja membaik pulih sekolah terjejas akibat banjir tidak sempat dilaksana sebelum tarikh tersebut, pelajar akan diberi pilihan menjalani pengajaran dan pembelajaran di rumah (PdPR).

“Terdapat 17 sekolah terjejas teruk akibat banjir di Johor dan Segamat merupakan paling teruk iaitu 14 sekolah manakala daerah lain, tiga sekolah. Saya fikir kami sedaya upaya akan melakukan kerja membaik pulih kerosakan dengan segera dalam tempoh dua minggu ini.

“Kami tidak akan menangguhkan sesi persekolahan tetapi kami bagi pilihan (jalani) PdPR supaya proses pembelajaran tetap berlangsung,” katanya kepada pemberita selepas melawat pusat pemindahan sementara (PPS) Sekolah Kebangsaan Seri Bali, Chaah di sini, hari ini.

Fadhlina berkata, berdasarkan laporan yang diterima daripada pihak teknikal dan jurutera yang menilai, sekolah terjejas bukan sahaja mengalami kerosakan, malah kemusnahan aset termasuk melibatkan meja guru dan perkakas perabot.

Sesi persekolahan bagi kalendar akademik 2023/2024, akan bermula pada 19 Mac bagi negeri Kumpulan A (Kelantan, Terengganu, Kedah dan Johor), manakala 20 Mac bagi negeri Kumpulan B (Melaka, Negeri Sembilan, Pahang, Perak, Perlis, Pulau Pinang, Sabah, Sarawak, Selangor, Kuala Lumpur, Labuan dan Putrajaya).

Setakat pagi tadi, jumlah mangsa banjir di tiga negeri merekodkan seramai 53,040 orang dengan Johor mencatatkan jumlah teramai iaitu 49,410 orang.

Sementara itu, Fadhlina berkata menyedari keperitan mangsa banjir yang mengalami kerosakan barangan persekolahan termasuk pakaian, Kementerian Pendidikan akan memberi kelonggaran kepada pelajar yang terjejas datang ke sekolah dengan menggunakan pakaian biasa.

“Kami ada pertimbangan manusiawi dan keinsanan, jadi mereka boleh datang ke sekolah dengan pakaian apa sekalipun asalkan mereka tetap pergi ke sekolah dan memulakan sesi persekolahan seperti biasa,” katanya.

Terdahulu, beliau turut melawat PPS Sekolah Menengah Kebangsaan Chaah di sini. – Bernama

See author's posts


Belia penggerak kemajuan Sarawak

BAU: Bukan sahaja mempunyai ketulan emas yang sebenar, malah Bau mempunyai potensi besar menjadi ‘lombong emas’ baharu kepada sektor pelancongan Sarawak.

“Saya berharap suatu hari nanti, tempat ini akan menjadi salah satu tempat wajib dikunjungi bagi pelancong yang mendarat di Kuching,” katanya semasa merasmikan Program Jelajah Belia Sarawak 2020 Tasik Biru di Dewan Serbaguna Kampung Skiat Baru di sini, semalam.

“Sebaik sahaja orang datang ke Bau, mereka yang berkaitan dengan industri kraftangan dan industri makanan akan dapat memperoleh keuntungan dari segi ekonomi,” kata Menteri Pelancongan, Kesenian dan Kebudayaan, Datuk Abdul Karim Rahman Hamzah.

Beliau berkata kawasan Bau adalah satu tumpuan pelancongan yang kaya dengan kepelbagaian budaya yang dapat menjadi kunci dalam menarik lebih banyak pelancong datang ke daerah itu.

“Sekiranya mereka menginginkan sesuatu yang sangat menarik, di Bau ini ada banyak (untuk ditawarkan).

“Hanya produk yang perlu ditingkatkan bagi memenuhi permintaan pelancong (yang datang ke sini),” kata Abdul Karim.

Memetik contoh lombong emas yang kurang dikenali yang terdapat di sini, beliau berkata, perkara itu turut menjadi tumpuan oleh kementeriannya agar ia dapat dikembangkan dengan baik dan dipasarkan sebagai permata pelancongan ke daerah luar.

Selain itu, Abdul Karim menyebut kawasan subur di Bau itu turut mampu menarik pengunjung ketika musim buah, terutama yang berminat untuk menikmati berbagai jenis buah-buahan tempatan.

Beliau turut menekankan kepentingan bagi penduduk tempatan untuk menjaga kawasan mereka dan juga pemimpin mereka untuk memenuhi impian tersebut.

Abdul Karim merangkap Menteri Belia dan Sukan Sarawak berkata apa sahaja rancangan pembangunan yang ada kadangkala tidak akan tercapai sekiranya kestabilan tidak dikekalkan dan ketika rakyat berada dalam perpecahan.

Beliau turut berkesempatan memuji kaum Bidayuh di daerah itu, yang dianggapnya cukup progresif dalam hal pelancongan dan juga pengembangan belia.

Oleh Akmal Adib Yusup

See author's posts


Sarawak agih RM950,000 untuk UNIFOR

SRI AMAN: Kerajaan Sarawak mengagih bantuan RM950,000 kepada dua gereja besar dan enam gereja kecil dalam kawasan Dewan Undangan Negeri (DUN) Bukit Begunan di bawah Unit Hal Ehwal Agama-Agama Lain (UNIFOR).

Bantuan berbentuk cek berkenaan diserahkan oleh Ahli Dewan Undangan Negeri (ADUN) Bukit Begunan, Datuk Mong Dagang menerusi Program Randau Gabungan Parti Sarawak (GPS) Bersama Komuniti di Rumah Merawie, Gua Ming pada Isnin lalu.

Empat dari lapan penerima bantuan Fasa I 2020 UNIFOR berkenaan adalah All Saint Chapel di Gua, Saint Peter Chapel di Kubau, Pantu, Chapel Saint Maria di Panggil dan Saint John Chapel di Melugu Skim.

Manakala, baki empat penerima lagi adalah Saint Andrew Chapel di Sungai Ai, Gereja Saint Paul di Banting, Lingga, Gereja Saint Martin di Lachau, Pantu dan Chapel Saint James di Sungai Besai Asal juga di Pantu.

Di bawah senarai penerima UNIFOR ini, Gereja Saint Paul di Banting dan Gereja Saint Martin di Lachau masing-masing menerima bantuan sebanyak RM200,000 bagi tujuan bina semula, baik pulih serta pembinaan jalan simen.

Manakala, All Saint Chapel di Gua menerima bantuan RM150,000 bagi tujuan naik taraf pusat ibadat mereka dengan baki penerima yang lain masing-masing menerima bantuan sebanyak RM80,000.

Penerima bantuan UNIFOR bagi nilai sama (RM80,000) ialah Chapel Saint Peter (baik pulih), Chapel Saint Maria (pembinaan), Chapel Saint John (baik pulih serta bayaran balik), Chapel Saint Andrew (baik pulih) dan Chapel Saint James (bina semula).

See author's posts


“Rakyat Engkilili jangan cemburu”

ENGKILILI: Rakyat dari kawasan Dewan Undangan Negeri (DUN) Engkilili tidak harus cemburu terhadap nikmat pembangunan yang bakal dan sedang dikecapi rakyat yang berada di DUN Simanggang dan DUN Batang Ai.

Premier Sarawak, Datuk Patinggi Tan Sri Abang Johari Tun Openg berkata DUN Simanggang dan Batang Ai menikmati arus pembangunan kerana kedua-dua kawasan itu diteraju oleh kerajaan Gabungan Parti Sarawak (GPS).

“Semua tahu sudah banyak pembangunan dilaksana di Simanggang. Batang Ai pun hendak kita bangunkan dengan menyambung kawasan ini ke Lapangan Terbang Bebuling di Spaoh, Betong.

“Dengan ini maka kemudahan infrastruktur di Batang Ai akan kita bangunkan untuk menarik kedatangan lebih ramai pelancong dan seterusnya memajukan kawasan ini. Jika ia berlaku maka orang Engkilili jangan cemburu,” katanya berucap merasmikan Program Sarawakku Sayang dekat dekat sini hari ini.

Abang Johari  berkata keadaan berbeza berlaku di kawasan DUN Engkilili memandangkan wakil rakyatnya bukan daripada GPS.

Keadaan itu katanya, menyebabkan sukar untuk kerajaan GPS merancang dan melaksana pelbagai projek pembangunan di kawasan DUN Engkilili tidak seperti di DUN Simanggang, Batang Ai, Balai Ringin dan Bukit Saban.

“Macam mana hendak bangunkan Engkilili jika sentiasa berlawan? Jika ‘sebulu’ maka senang juga hendak dirunding seperti wakil rakyat dari kawasan DUN yang teraju oleh Kerajaan GPS.

“Jangan salahkan saya jika DUN Engkilili tidak dapat dibangunkan. Justeru saya berharap agar rakyat DUN Engkilili dapat memikirkan sedalam-dalamnya perkara ini jika mereka mahu kembali mengecapi pembangunan pada masa akan datang”katanya.

Abang Johari pada majlis itu turut memperkenalkan calon GPS bagi kerusi Parlimen Lubok Antu iaitu Roy Angau Gingkoi.

Hadir sama Timbalan Premier Sarawak, Datuk Amar Douglas Uggah Embas, Setiausaha Kerajaan Negeri, Datuk Amar Mohamad Abu Bakar Marzuki serta Timbalan Menteri Perdagangan Antarabangsa dan Pelaburan, Datuk Dr Malcom Mussen Lamoh.

Juga hadir Timbalan Menteri Pendidikan, Inovasi dan Pembangunan Bakat, Datuk Francis Harde Hollis, Timbalan Menteri Pelancongan, Industri Kreatif dan Seni Persembahan Sarawak, Datuk Snowdan Lawan, Timbalan Menteri Pembangunan Belia, Sukan dan Pembangunan Usahawan, Dato Gerald Rentap Jabu.

Beliau pada majlis itu turut diberi penghormatan untuk menyampaikan replika cek peruntukan Unit Hal Ehwal Agama-Agama Lain (UNIFOR) yang mencatat nilai keseluruhan sebanyak RM1 juta.

See author's posts


Semua pesawat bersedia beroperasi menjelang Mac 2023

“Kami menjangkakan menjelang akhir tahun ini, kira-kira 180 pesawat akan beroperasi. Sekarang sebanyak 100 pesawat sudah pun melakukan penerbangan. Di peringkat domestik, ia hampir mencapai 80 peratus manakala peringkat antarabangsa kira-kira 35 peratus. Pihak syarikat sedang melakukan penyelenggaraan terhadap semua pesawat dengan kadar segera. Buat masa ini kapasiti pesawat berada pada 50 peratus daripada 205 pesawat.”• Tan Sri Tony Fernandes

KUALA LUMPUR: Capital A Bhd menjangkakan semua pesawatnya akan diselenggarakan dan bersedia untuk beroperasi sepenuhnya menjelang Mac 2023, kata Ketua Pegawai Eksekutifnya, Tan Sri Tony Fernandes.

Buat masa ini kapasiti pesawat berada pada 50 peratus daripada 205 pesawat, katanya.

“Di peringkat domestik, ia hampir mencapai 80 peratus manakala peringkat antarabangsa kira-kira 35 peratus. Pihak syarikat sedang melakukan penyelenggaraan terhadap semua pesawat dengan kadar segera,” katanya kepada pemberita selepas pelancaran airasia Super App untuk menawarkan pekerjaan sepenuh masa kepada penghantar (pekerja ekonomi gig) di Malaysia.

Fernandes berkata syarikat penerbangan itu merekodkan faktor muatan sebanyak 84 peratus pada suku kedua, sama dengan tahap sebelum pandemik, memberi petunjuk bahawa pemulihan perjalanan udara sedang berjalan dengan baik.

Mengenai tambang penerbangan, beliau berkata, tambang adalah lebih tinggi berbanding tahap sebelum pandemik berikutan kenaikan harga minyak.

“Harga minyak naik dua kali ganda. Tetapi saya percaya semua harga (tambang penerbangan) mula turun sedikit. Ya, kami ada surcaj ke atas tambang kami kerana kami mengikut harga minyak. Sebelum ini, harga minyak adalah AS$60 (AS$1=RM4.46), kini ia sekitar AS$120. Sebelum ini, ia pada AS$170,” katanya.

Mengenai gangguan perjalanan udara akibat permintaan yang lebih tinggi, beliau percaya bahawa Malaysia Airports Holdings Bhd (MAHB) mempunyai rancangan yang diurus dengan baik untuk menangani sebarang isu.

“Bagaimanapun, tiada sebarang isu timbul di lapangan terbang, mungkin kerana beratur panjang dan beberapa perkara lain namun ia tidak seperti di Eropah,” katanya.

Sementara itu, platform perjalanan dan gaya hidup yang paling pesat berkembang di rantau ini, airasia Super App telah menjadi yang pertama di Asia menawarkan penghantar pekerjaan sepenuh masa, ia sebagai sebahagian daripada komitmen syarikat untuk memberikan mereka persekitaran kerja yang lebih baik dan kestabilan pekerjaan serta meningkatkan peluang pendapatan untuk mereka.

Semua penghantar airasia food dan airasia xpress akan diambil bekerja sebagai pekerja sepenuh masa, berkuat kuasa serta-merta, menikmati rangkaian penuh manfaat Allstar termasuk Kumpulan Wang Simpanan Pekerja (KWSP), Pertubuhan Keselamatan Sosial (PERKESO), perlindungan perubatan yang melindungi pasangan (suami/isteri) dan anak mereka, cuti tahunan, menikmati faedah perjalanan seperti skim Penerbangan AirAsia ID90 dan e-kupon.

Ini adalah tambahan kepada pendapatan terjamin sehingga RM 3,000 sebulan, latihan eksklusif penunggang AirAsia serta perlindungan kemalangan peribadi percuma.

Penunggang juga layak memperoleh insentif tambahan berdasarkan prestasi mereka.

“Kami tidak percaya pada kakitangan kontrak dan kini akan melangkah ke arah menggaji semua penunggang sebagai pekerja sepenuh masa, menerima faedah yang sama yang diterima oleh setiap Allstar, selain daripada faedah terbaik daripada airasia food dan airasia xpress,” katanya. -Bernama

See author's posts


Sarawak tingkat R&D perhutanan

MIRI: Kerajaan Sarawak  bersedia memperuntukkan dana bagi meningkatkan  aktiviti-aktiviti  Penyelidikan dan Pembangunan (R&D) perhutanan, dalam Belanjawan Negeri akan datang.

Ketua Menteri, Datuk Patinggi Abang Johari Tun Openg berkata, untuk menyokong R&D di sektor perhutanan, kerajaan negeri di bawah pentadbiran Gabungan Parti Sarawak (GPS)  sedang mencari kemungkinan bekerjasama rapat dengan dua universiti tempatan iaitu Universiti Putra Malaysia, Kampus Bintulu dan Kolej Universiti Teknologi Sarawak (UCTS).

“Kami mencadangkan agar kedua-dua universiti ini untuk menjadi pusat penyelidikan perhutanan di Sarawak kerana mereka mempunyai kepakaran dan kemudahan.

“Kerajaan Sarawak  bersedia memperuntukkan dana untuk melakukan penyelidikan kolaboratif melalui pusat ini. Saya akan masukkan dana dalam bajet nanti,” katanya.

Beliau berkata demikian pada majlis perasmian Seminar Industri  Perladangan Hutan yang diadakan di sebuah hotel terkemuka di sini, semalam.

Sebanyak 19 kertas kerja akan dibentangkan dalam seminar dua hari itu yang disertai 200 peserta terdiri daripada agensi kerajaan, institusi pengajian tinggi dan pemegang Lesen Penanaman Hutan (LTF).

Seminar itu turut disertai oleh peserta dari Sabah, Semenanjung Malaysia, China dan Indonesia secara talian melalui aplikasi zoom.

Abang Johari berkata, Jabatan Hutan Sarawak sebagai agensi utama boleh memainkan peranan untuk menyelaraskan aktiviti-aktiviti  R&D.

“Pada masa yang sama penyelidik anda juga dapat dilatih dan mengambil bahagian dalam program penyelidikan,” katanya.

Dalam majlis sama, Abang Johari menyeru pemain-pemain industri perkayuan di Sarawak supaya lebih  kreatif dan inovatif dalam menghasilkan produk kayu dengan nilai tambah yang tinggi.

“Bukan sahaja menanam pokok yang tumbuh dengan cepat tetapi juga melihat nilai tambah dan kepelbagaian produk akhir,  contohnya produk hiasan, hadiah dan lain-lain daripada hanya memberi tumpuan produk tradisional seperti papan lapis dan perabot,” katanya.

“Memiliki ladang yang baik tidaklah memadai jika kita tidak melihat rantaian nilai keseluruhan,” katanya.

Turut hadir Timbalan Ketua Menteri, Datuk Amar Awang Tengah Ali Hasan, Menteri Pengangkutan, Datuk Lee Kim Shin, Menteri Muda Pembangunan Bandar dan Sumber Asli, Datu Len Talif Salleh, Menteru Muda Pelancongan, Kesenian dan Kebudayaan Sarawak, Ahli Dewan Undangan Negeri (ADUN) Lambir, Ripin Lamat, ADUN Telang Usan, Dennis Ngau,Setiausaha Tetap, Kementerian Pembangunan Bandar dan Sumber Asli, Datu Zaidi Mahdi dan Pengarah Hutan Sarawak, Datu Hamden Mohammad.

Oleh Liong Chai Ling

See author's posts


Petra Jaya mungkin lokasi perintis ITS

Oleh Mohd Neenatul Aizal

KUCHING: Petra Jaya boleh menjadi perintis Sistem Pengangkutan Pintar (ITS) di negeri ini.

Menteri Kanan Kerja Raya, Dato Sri Fadillah Yusof berkata rangkaian ITS sudah dilaksanakan di peringkat nasiona.

“Jadi bagaimana kita dapat perkenalkan. Mungkin Petra Jaya boleh jadi program perintis di Sarawak untuk kita melaksanakan ITS,” katanya.

Kemudahan infrastruktur di kawasan Parlimen Petra Jaya masih banyak yang perlu dibaiki dan ditambah baik.

Penyandang kerusi Parlimen Petra Jaya, Dato Sri Fadillah Yusof berkata bagi tujuan itu beliau akan terus memberi komitmen bagi meningkatkan infrastruktur, pendidikan dan sosioekonomi di kawasan terbabit.

Beliau yang juga penyandang kerusi Parlimen Petra Jaya berkata demikian selepas majlis Penyerahan MediaPads kepada pelajar sekolah bagi kawasan Tupong, Semariang dan Satok di Pusat Konvensyen CIDB Sarawak di sini petang ini.

Antara projek ITS terutama di Lembah Klanh ialah Transit Aliran Massa (MRT), Transit Aliran Ringan (LRT) dan Monorel.

Bagaimanapun, Fadillah tidak menjelas lanjut butiran ITS yang memungkinkan projek perintis dimulakan di Petra Jaya.

Beliau berkata kawasan Petra Jaya dari segi infrastruktur masih banyak perlu diperbaiki dan tambah baik.

“Saya akan memberi komitmen, terutamanya untuk meneruskan segala perancangan sebab di kawasan Parlimen Petra Jaya dari segi infrastruktur masih banyak perlu diperbaiki dan tambah baik.

“Memandangkan kita di kawasan bandar, sudah pasti salah satu cabaran ialah kesesakan lalu lintas. Sebab itu kita memerlukan perancangan, bukan sahaja menambah baik infrastruktur malah juga menggunakan teknologi untuk menguruskan trafik secara lebih efektif dan efisien,” katanya.

Selain itu, beliau juga fokus dari segi pendidikan dan bagaimana untuk bekerja rapat dengan pihak sekolah.

Katanya, tujuan itu untuk menanam semula semangat dalam bidang Sains, Teknologi, Kejuruteraan dan Matematik (STEM).

“STEM diperlukan sebab negeri kita khususnya ingin beralih menjadi negeri maju dan salah satu fokus di bawah Strategi Pembangunan Pasca Covid-19 (PCDS) 2030.

“Pada 2030 kita disasarkan hendak menjadi negeri maju dan berpendapatan tinggi. Kebanyakkan komponen strategi ini adalah tertumpu kepada bidang teknologi dan sains.

“Bukan sahaja kita memerlukan pelabur, tetapi yang lebih utama melahirkan sumber manusia yang mempunyai ilmu dan kemahiran yang dapat diambil bekerja.

“Begitu juga rantaian nilai perniagaan dalam bidang yang kita fokuskan sama ada tenaga hijau atau ekonomi digital yang diusahakan oleh kerajaan Sarawak.

“Ini memerlukan jalinan kerjasama erat. Bukan sahaja di peringkat politik, apa yang lebih penting agensi pelaksana dan tenaga pengajar untuk sama-sama menggerakkan inisiatif ini,” katanya.

Fadillah berkata, salah satu cabaran juga ialah rumah mampu milik.

Sehubungan itu, beliau perlu meningkatkan sosioekonomi untuk penduduk sebab Petra Jaya adalah kawasan kos sara hidup tinggi.

“Saya perlu bantu bagaimana memikirkan cara meningkatkan pendapatan rakyat di Parlimen Petra Jaya khususnya,” katanya.

See author's posts


242 atlet, pegawai selesai suntikan dos kedua vaksin

SERAMAI 242 atlet dan pegawai yang terlibat dengan Sukan Olimpik dan Paralimpik Tokyo, telah melengkapkan dos kedua vaksin Covid-19 semalam di Kompleks Sukan DBKL Desa Tasik di sini.

Antara atlet yang menerima dos kedua Pfizer-BioNTech itu termasuklah juara All England Lee Zii Jia, gimnas Farah Ann Abdul Hadi, pemanah recurve Khairul Anuar Mohamad, pemain beregu campuran Goh Liu Ying dan atlet olahraga para Muhammad Ziyad Zolkefli.

Bagaimanapun, baki daripada jumlah 264 atlet dan pegawai yang menerima suntikan pertama pada 12 April lepas, seperti skuad terjun negara yang sedang beraksi di Piala Dunia Terjun di Tokyo, akan menerima dos kedua setelah pulang ke tanah air.

Menteri Belia dan Sukan Datuk Seri Reezal Merican Naina Merican berkata, kesemua atlet yang akan beraksi di Olimpik yang dijadual berlangsung bermula 23 Julai dan Paralimpik bermula 24 Ogos itu yang sudah menerima suntikan kedua, kini boleh lebih yakin untuk bertanding di luar negara.

Menurutnya tiada atlet yang akan ke Olimpik Tokyo terkecuali daripada mendapat vaksin, begitu juga pegawai-pegawai yang akan mengiringi mereka, yang didefinisikan sebagai ‘Essential and Operational Role’ oleh Jepun.

Sementara itu, beliau berkata atlet berbasikal trek Mohd Azizulhasni Awang dan Muhammad Shah Firdaus Sahrom yang menjalani latihan di Melbourne, akan diberikan vaksin sejurus tiba di tanah air pada awal Jun, sekiranya tidak menerima vaksin di Australia.

“Kalau mereka menerima suntikan pertama pada 1 Jun, suntikan kedua akan selesai pada 21 Jun, bererti semua atlet akan selesai divaksinkan sebelum Julai,” katanya ketika ditemui pemberita pada Program Imunisasi Covid-19 Kebangsaan Kementerian Belia dan Sukan (KBS) itu.

Beliau turut berharap kontinjen negara dapat membuat persiapan yang secukupnya, dan memastikan diri berada dalam keadaan mental dan fizikal yang kuat supaya dapat mempamerkan prestasi terbaik di Tokyo.

“Yang paling penting pada saya, mereka perlu menguruskan kemuncak mereka, saya tak nak kemuncak awal, tapi pada akhirnya mereka tak beraksi.

“Dan rakyat Malaysia mendambakan pingat emas pertama, bagi saya dekad ini dekad emas,” katanya. – Bernama

See author's posts


Lukanisman akan turut tumpu isu kesihatan di Sarawak

BEKENU: Isu berkaitan kemudahan kesihatan di Sarawak akan diberi perhatian, kata Timbalan Menteri Kesihatan yang baharu, Lukanisman Awang Sauni.

Ahli Parlimen Sibuti itu berkata beliau akan mengkaji dasar terlebih dahulu bagi melihat serta menepati keperluan sebenar rakyat terutama golongan yang memerlukan akses kesihatan.

“Ingatkan saya ketika menjalankan tugas agar tidak leka. Saya ingin elakkan kejadian seperti ibu yang kematian bayi dalam perjalanan untuk mendapat perubatan.

“Selain itu, saya akan membina kerjasama bersama menteri bagi kami bekerja secara baik dengan warga Kementerian Kesihatan Malaysia (KKM),” katanya dalam satu kenyataan media hari ini.

Lukanisman, 40, adalah antara empat muka baharu dilantik dalam kalangan enam timbalan menteri dari Sarawak untuk Kerajaan Perpaduan. Beliau adalah Ahli Parlimen paling muda dari Sarawak.

Lukanisman mengakui beliau tidak mempunyai latar belakang dalam bidang perubatan tetapi berpengalaman berkaitan isu kesihatan ketika berada dalam Jawatankuasa Kira-Kira Wang Negara (PAC) di Parlimen selain menganggotai Jawatankuasa Pilihan Khas Parlimen mengenai Kesihatan, Sains dan Inovasi pada penggal lalu.

“Pengalaman ini memberi sedikit gambaran isu berhubung kesihatan,” katanya.

Beliau juga berterima kasih kepada Perdana Menteri Datuk Seri Anwar Ibrahim yang memberi kepercayaan dan meletakkan tugas besarnya sebagai Timbalan Menteri Kesihatan.

Selain itu, beliau turut berterima kasih kepada Premier Sarawak Datuk Patinggi Tan Sri Abang Johari Tun Openg kerana memberi kepercayaan dalam memikul tugas dan cabaran yang diberikan itu.

“Saya menerima tanggungjawab besar selaku timbalan menteri menjaga kesihatan rakyat.

“Saya adalah timbalan menteri untuk semua masyarakat, saya tidak mewakili mana-mana kaum dan agama dalam menggalas tugas ini.

“Keutamaan saya adalah untuk berkhidmat, melaksanakan tugas dengan teliti, mendengar dan memahami kementerian dengan sepantas mungkin,” katanya.

Kepada pengundi di Sibuti dan masyarakat setempat di situ, beliau memohon izin untuk menjalankan tugas dan tiada yang kurang dari segi perkhidmatan Pusat Khidmat Masyarakat P.218 Sibuti kepada rakyat di Parlimen sibuti.

“Justeru, kepada yang mengirim ucapan tahniah, pihak saya sedang berusaha membalas dan mohon maaf sekitanya terlambat, katanya.

Oleh Adum Liu

Keterangan gambar

TAHNIAH… Lukanisman Awang Sauni semasa Istiadat Pengurniaan Surat Cara Perlantikan dan Istiadat Mengangkat Sumpah Jawatan dan Setia Serta Sumpah Simpan Rahsia Dizahirkan di hadapan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara baru-baru ini.

See author's posts


Isu Parti PBM akan diselesaikan secara dalaman

KUALA LUMPUR: Datuk Zuraida Kamaruddin bertegas bahawa Parti Bangsa Malaysia (PBM) akan menyelesaikan isu parti itu secara dalaman sebelum tiba hari penamaan calon bagi Pilihan Raya Umum ke-15 (PRU-15) pada 5 November ini, dan akan bertanding secara solo.

Dalam persidangan media baru-baru ini, ketika ditanya berkali-kali berhubung pertikaian mengenai siapa sebenarnya presiden parti, antara beliau dan Datuk Larry Sng Wei Shien, beliau menjawab perkara itu akan diselesaikan secara dalaman antara mereka berdua.

Ditanya siapa yang perlu dihubungi untuk sebarang kenyataan daripada presiden parti yang berkaitan dengan PRU-15, beliau menjawab: “Oleh kerana saya berada di sini, jadi sayalah..”

Media melaporkan Jabatan Pendaftaran Pertubuhan (RoS) mengesahkan Sng masih lagi Presiden PBM berdasarkan rekod yang ada di jabatan itu dan menurut agensi itu jika ada pertikaian mengenai jawatan itu, ia perlu diselesaikan di peringkat parti.

Semalam Sng menggantung keahlian Zuraida dan 12 ahli Majlis Tertinggi PBM selaras dengan Perlembagaan PBM Fasal 60 (iii) atas dakwaan penglibatan berterusan mereka dalam menggugat kepentingan parti dan kepimpinannya.

Zuraida turut mengumumkan bahawa parti itu tidak akan menyertai mana-mana gabungan dalam menghadapi PRU-15, dan akan bertanding menggunakan logo sendiri.

“PBM akan mempertahankan enam kerusi Parlimen dan kerusi Dewan Undangan Negeri Malim Nawar di Perak pada PRU-15,” katanya dalam persidangan media selepas mesyuarat jawatankuasa pilihan raya bagi persediaan PRU-15 di bilik gerakan, Pusat Daerah Mengundi Bukit Antarabangsa dekat sini, baru-baru ini.

Enam kerusi Parlimen yang disandang PBM kini ialah Ampang (Zuraida), Tebrau (Steven Choong), Segamat (Datuk Seri R.Santhara Kumar), Julau (Sng), Lahad Datu (Datuk Mohamaddin Ketapi) dan Kuala Langat (Datuk Dr Xavier Jayakumar) manakala kerusi DUN Malim Nawar disandang Leong Cheok Keng.

Suruhanjaya Pilihan Raya (SPR) menetapkan hari mengundi PRU-15 pada 19 November dengan pengundian awal pada 15 November dan hari penamaan calon pada 5 November. – Bernama

See author's posts


Teksi terbang beroperasi 2024

PARIS: Teksi udara elektrik keluaran syarikat Jerman, Volocopter diterbangkan buat kali pertama di Perancis pada Isnin.

Penerbangan itu dilakukan di Lapangan Terbang Le Bourget.

Menurut syarikat berkenaan, teksi udara itu dijangka akan beroperasi semasa Sukan Olimpik di Paris pada tahun 2024.

Teksi terbang yang kelihatan seperti helikopter kecil itu berlepas dan kemudian mendarat secara menegak.

Tiada penumpang di dalamnya ketika penerbangan selama tiga minit itu.

Kenderaan itu terbang sepanjang 500 meter di udara dengan kepantasan hingga 30 kilometer sejam dan berada 30 meter di atas landasan lapangan terbang.

Teksi terbang itu mempunyai kapasiti dua orang di dalamnya serta ruangan bagasi.

Ketua Pegawai Eksekutif Volocopter, Florian Reuter berkata, objektif kenderaan itu adalah untuk Sukan Olimpik Paris 2024 dan ia akan beroperasi secara tetap.

Perkhidmatan teksi terbang akan dikendalikan oleh juruterbang berlesen sepenuhnya bagi memastikan segala peraturan sedia ada dipatuhi.

Jelasnya, lama kelamaan kenderaan itu akan dikendalikan secara kawalan jauh dan kemungkinan tidak memerlukan juruterbang lagi.

Reuter menyatakan pasaran mobiliti bandar adalah sangat besar. Jelasnya, mobiliti bandar adalah pasaran lebih daripada AS$10 trilion dan pihaknnya menganggarkan pada tahun 2035 dapat melayani pasaran yang memiliki peluang sekitar AS$300 juta.-AFP

See author's posts


KUALA LUMPUR: Pasaran getah Malaysia ditutup kebanyakannya rendah semalam berikutan pasaran Singapura dan Jepun ditutup bersempena cuti umum.

Peniaga berkata, pasaran turut diheret turun oleh penyusutan niaga hadapan getah Shanghai dan menurutnya, pengendali pasaran turut mengambil isyarat daripada statistik getah asli pada Jun 2020, yang dikeluarkan oleh Jabatan Perangkaan semalam.

Menurut laporan itu, pengeluaran getah asli pada Jun turun 8.9 peratus tahun ke tahun kepada 33,531 tan.

Bekalan getah asli turut merosot 12.6 peratus kepada 254,105 tan pada bulan itu berbanding 290,607 tan pada Mei 2020.

Bagaimanapun, penurunan di pasaran tempatan itu dihadkan oleh peningkatan harga minyak mentah berikutan ia menokok 1.19 peratus kepada US$44.94 setong, setakat ini.

Pada 12.00 tengah hari, harga fizikal rujukan Lembaga Getah Malaysia (LGM) bagi gred tayar SMR 20 turun 2.5 sen kepada 546 sen sekilogram, manakala susu getah pukal jatuh setengah sen kepada 470 sen sekilogram.

Pada 5.00 petang semalam, harga fizikal rujukan LGM bagi SMR 20 meningkat setengah sen kepada 546.5 sen sekilogram, manakala susu getah pukal rendah setengah sen kepada 469.50 sen sekilogram.- Bernama

See author's posts


6,849 KIR terima bantuan makanan

SIBU: Seramai 6,849 Ketua Isi Rumah (KIR) di kawasan Dewan Undangan Negeri (DUN) yang terjejas berikutan Perintah Kawalan Pergerakan (PKP) mulai menerima bantuan bekalan makanan Rabu lepas.

Ahli Dewan Undangan Negeri (ADUN) Tamin, Christopher Gira Sambang berkata, bantuan diagihkan kepada 922 KIR di kawasan Pusat Daerah Mengundi (PDM) Siong (di bawah Pejabat Daerah Sibu) dan 5,927 KIR (bawah Pejabat Daerah Selangau).

Katanya, proses pengagihan bantuan tersebut dijalankan dengan pematuhan prosedur operasi standard (SOP) PKP.

Cara untuk mengambil bantuan ini sama dengan bantuan tahun lepas, dimana hanya tuai rumah dan dua wakil Jawatankuasa Kemajuan dan Keselamatan Kampung (JKKK) pergi ke lokasi yang ditentukan oleh pihak pejabat daerah dan Pusat Khidmat DUN.

Selepas itu, mereka akan mengagihkannya kepada KIR di rumah panjang masing-masing,�jelasnya ketika dihubungi oleh pemberita semalam.

Beliau turut meminta semua tuai rumah menyediakan senarai KIR di rumah panjang mereka.

Selepas itu, penghulu akan memberikan senarai tersebut kepada pejabat daerah. Bantuan tersebut akan terus diagihkan,�ujarnya.

Kerajaan Sarawak menyalurkan bantuan makanan dengan melibatkan suntikan dana berjumlah RM5.1 juta keseluruhannya kepada kira-kira seramai 73,000 KIR yang terjejas akibat PKP Bahagian Sibu.

Bahagian Sibu merangkumi tiga daerah iaitu Sibu, Selangau dan Kanowit serta 11 kawasan Dewan Undangan Negeri (DUN).

Ketua Menteri, Datuk Patinggi Abang Johari Tun Openg telah menyempurnakan upacara penyerahan bantuan tersebut yang berlangsung di Galeri Kompleks Islam Sibu, Rabu lepas.

Oleh AKUN GIMAN

See author's posts


Rancakkan lagi sosioekonomi Sarawak

PEMBUKAAN DUN… Yang di-Pertua Negeri Sarawak, Tun Pehin Sri Abdul Taib Mahmud, Premier Sarawak Datuk Patinggi Tan Sri Abang Johari Tun Openg, Speaker Sarawak DUN Sarawak Tan Sri Datuk Amar Mohmad Asfia Awang Nassar bersama 82 Ahli Dewan Undangan Negeri Sarawak pada hari Pertama Pembukaan Persidangan Penggal Pertama Dewan Undangan Negeri Sarawak Ke-19. • Foto PENERANGAN

KUCHING: Pemindahan ibu negara Indonesia ke Kalimantan akan merancakkan lagi peluang sosioekonomi di Sarawak.

Yang di-Pertua Negeri Sarawak, Tun Pehin Sri Abdul Taib Mahmud berkata, untuk tujuan itu, Sarawak Energy Berhad (SEB) telah mengorak langkah ke hadapan dengan membangunkan sambungan kuasa rentas sempadan ke Kalimantan Barat.

“SEB juga bekerjasama dengan syarikat Indonesia untuk membangunkan projek hidroelektrik di Kalimantan Utara. Kedua-dua projek ini akan melengkapkan grid kuasa ASEAN.

“Saya berharap sektor swasta diluar sana bersedia dan bersama-sama merebut dan memanfaatkan peluang perdagangan ekonomi ini nanti,” katanya semasa berucap sempena Pembukaan Persidangan Kedua Penggal Pertama Dewan Undangan Negeri (DUN) Sarawak Ke-19 pada Selasa

Dalam pada itu, Tun Taib menggesa Kerajaan Persekutuan bekerjasama dengan Kerajaan Sarawak bagi mengukuhkan keselamatan sempadan negara.

“Oleh itu, saya menggesa Kerajaan Persekutuan untuk bekerjasama rapat dengan Kerajaan Sarawak bagi memperkukuhkan keselamatan sempadan kita dan memperhebatkan mekanisme pemantauan dan penguatkuasaan rentas sempadan kita.

“Ini akan memastikan keselamatan sempadan kita tidak akan terancam di dalam usaha untuk menjadikan Sarawak sebuah negeri maju,” ujarnya.

See author's posts


DBP dekati karyawan bincang hala tuju penulisan

KUCHING: Dewan Bahasa dan Pustaka (DBP) Cawangan Sarawak mengambil satu langkah baru untuk bertemu dan beramah mesra dengan karyawan Sarawak untuk membincangkan hala tuju penulisan dan penerbitan karya penulis di Sarawak khususnya.

Program ini merupakan satu usaha Dewan Bahasa dan Pustaka cawangan (DBP) Sarawak dengan kerjasama para karyawan dan persatuan penulis di Sarawak bagi mengangkat dan memperluaskan program yang bersifat komunikasi dua hala, perkongsian ilmu secara santai dan menarik.

Menurut Pengarah Dewan Bahasa dan Pustaka Cawangan Sarawak, Abang Haliman Abang Julai berkata, Dewan Bahasa dan Pustaka bersifat terbuka dengan cadangan-cadangan yang diutarakan oleh pelbagai pihak untuk memperluaskan lagi program-program khususnya untuk penulis-penulis yang berada di Sarawak.

“Kita mengalu-alukan cadangan daripada pelbagai pihak untuk bertukar-tukar pendapat mengenai saranan baru bagi memertabatkkan Bahasa Kebangsaan dan hasil karyawan dapat dibawa ke tahap yang lebih tinggi sebaris dengan penulis-penulis di Malaysia.

“Selain itu, melalui program-program seperti ini karyawan juga dapat mengadaptasi dan memperkenalkan keindahan seni dan budaya tempatan Sarawak kepada masyarakat Malaysia melalui bidang penulisan.

Beliau juga berharap dengan adanya program seperti ini agensi dan persatuan-persatuan penulis serta individu di sarawak dapat berkerjasama dengan DBP.

“Dengan adanya penyatuan seperti ini ia dapat mengeratkan hubungan perpaduan dan penyatuan diantara DBP dan karyawan”. katanya kepada media di sidang media, semalam.

“Sebelum ini bukanya tidak ada penyatuan, tetapi kebanyakkan aktiviti dibuat secara berasingan, dengan adanya kesatuan seperti ini kita berharap semua aktiviti dapat diselaraskan supaya dapat berkerjasama dan secara tidak langsung akan memberikan impak yang lebih besar.

Sehubungan dengan itu beliau juga berharap punulisan karyawan tempatan yang kaya dengan pelbagai bangsa dan bahasa ini dapat juga dipertengahkan ke peringkat yang lebih tinggi.

“Karya-karya seperti ini perlu diangkat ke tahap yang lebih tinggi sama ada dari segi penyelidikan dan penerbitan untuk dipertengahkan di peringkat kebangsaan.

“Salah satu hasil karya yang pernah diangkat sebelum ini ialah Bermukun, ia merupakan karya penulisan yang menarik di Sarawak. Dalam aspek DBP kita tidak melihat dari aspek tarianya, tetapi kita menilai dari segi isi pantun tersebut.” Ujarnya.

Beberapa manuskrip pantun diterbitkan dalam Bahasa Melayu Sarawak telah diterjemahkan semula dalam Bahasa Kebangsaan supaya keseluruhan masyarakat di negara ini dapat memahami dan mengetahui pantun-pantun di Sarawak.

Oleh Jeakqleyn Yacho

See author's posts


Tanggung diskaun penggunaan elektrik

KUALA LUMPUR: Kementerian Tenaga dan Sumber Asli (KeTSA) berkata sumber dana bagi menampung pemberian diskaun penggunaan elektrik yang diumumkan dalam Pakej Rangsangan Ekonomi Prihatin Rakyat (PRIHATIN) dan Bantuan Prihatin Elektrik (BPE) adalah daripada dana Kumpulan Wang Industri Elektrik (KWIE), Kementerian Kewangan dan Tenaga Nasional Bhd (TNB).

Jumlah keseluruhan kos pemberian diskaun ini ialah sebanyak RM2.62 bilion.

KeTSA berkata demikian dalam jawapan bertulis bagi menjawab pertanyaan daripada Nor Azrina Surip (PH-Merbok) yang ingin tahu sumber dana bagi memberi subsidi dalam pemberian diskaun penggunaan elektrik yang diumumkan dalam Pakej PRIHATIN mengikut kategori penggunaan bulanan dan apakah kesan kepada Tenaga Nasional Berhad (TNB) apabila penggunaan elektrik dalam segmen domestik, segmen komersial dan industri berubah sepanjang tempoh PKP dan PKPB pada persidangan Dewan Rakyat hari ini.

Pada sepanjang tempoh Perintah Kawalan Pergerakan (PKP) dan Perintah Kawalan Pergerakan Bersyarat (PKPB), penggunaan elektrik berkurangan bagi sektor perdagangan (komersial) dan sektor perindustrian.

“Secara purata, sektor perdagangan mencatatkan penurunan penggunaan elektrik sebanyak 31 peratus manakala sektor perindustrian mencatatkan penurunan sebanyak 47 peratus.

“Pengguna domestik pula menunjukkan peningkatan penggunaan elektrik secara purata 23 peratus berbanding sebelum PKP apabila pengguna berada di rumah untuk jangka masa yang lama dan menggunakan lebih banyak peralatan elektrik daripada kebiasaan,” katanya.

KeTSA berkata, perubahan penggunaan elektrik dalam tempoh PKP berlaku apabila majoriti sektor industri dan komersial ditutup, menyebabkan jualan elektrik oleh TNB menurun kepada RM3.4 bilion secara purata bagi bulan April hingga Jun berbanding RM3.8 bilion sebelum tempoh PKP. – Bernama

See author's posts


Kerja pemasangan lampu isyarat di 3 bulatan Samarahan disegerakan

KUCHING: Pemasangan lampu isyarat di tiga bulatan di Kota Samarahan dan dua di Kuching diharap boleh disegerakan dalam usaha menyuraikan masalah kesesakan di situ.

Pengerusi Majlis Perbandaran Kota Samarahan (MPKS), Dato Peter Minos berkata pihaknya gembira kerana kontraktor Jabatan Kerja Raya (JKR) berusaha ke arah itu.

“Saya, seperti yang lain, mahu lampu isyarat di kawasan bulatan siap segera, jika boleh sebelum November 2023.

“Mereka (kontraktor) telah cuba sedaya upaya sebelum musim tengkujuh berterusan. Mereka juga perlu menyiapkan kerja-kerja ini selewat-lewatnya pada November tahun depan,” katanya dalam satu kenyataan hari ini.

Beliau berkata, dengan pembinaan projek pemasangan lampu isyarat itu, sudah tentu menyulitkan pengguna jalan raya.

“Saya tinggal di Kota Samarahan dan saya tahu bagaimana keadaannya tetapi saya perlu bersabar dan menanggung kesulitan,” katanya.

Bagaimanapun katanya, MPKS amat gembira kerana JKR dan kontraktor telah mempercepatkan kerja, dengan semua tenaga kerja dan jentera telah dikerah.

Oleh NUR AIN OTSMAN

See author's posts


LAKMNS kini miliki identiti tersendiri

Lembaga Amanah Kebajikan Masjid Negeri Sarawak (LAKMNS) telah mencapai impiannya untuk memiliki identiti tersendiri menerusi pengenalan bendera dan panji-panji rasmi lembaga itu, semalam.

Ketua Pegawai Eksekutif LAKMNS, Datuk Abang Wahap Abang Julai, berkata bendera dan panji-panji tersebut akan digunakan semasa acara rasmi lembaga tersebut pada masa akan datang.

“Hasrat utama penciptaan serta pengenalan bendera dan panji-panji ini adalah untuk melambangkan identiti LAKMNS di mata umum.

“Pelancaran ini juga adalah simbolik kepada kekuatan dan kesediaan kita untuk memberikan perkhidmatan yang berkualiti kepada masyarakat.

“Selain itu, bendera dan panji-panji ini juga turut akan menyumbang kepada pengiktirafan LAKMNS sebagai lembaga Islam bertaraf dunia,” katanya.

Beliau berkata demikian semasa Majlis Pelancaran Bendera dan Panji-panji Rasmi LAKMNS di Masjid Jamek, di sini, semalam.

Menurutnya, setiap perincian yang diabadikan dalam bendera tersebut membawa seribu satu makna yang signifikan dengan LAKMNS, agama Islam dan negara.

Sementara itu, Abdul Wahap turut menzahirkan rasa gembira dan bangga kerana pelancaran bendara dan panji-panji ini diadakan bersempena dengan sambutan Hari Polis Diraja Malaysia ke-214.

“Pengorbanan anggota polis bantuan tiada bezanya dengan PDRM kerana mereka juga memikul tanggungjawab penting, terutama untuk menjaga keselamatan aset dan pengguna di lokasi aset LAKMNS.

“Oleh sebab itu, saya sangat bersyukur dan ingin mengucapkan terima kasih atas pengorbanan dan tanggungjawab yang telah digalas selama ini.“Saya juga berharap agar anggota kita ini akan terus memiliki semangat yang tinggi, akal yang bijak dan iman yang kuat untuk melaksanakan tugas dengan cemerlang,” jelasnya lagi.

Sebelumnya, Abdul Wahap berkesempatan memeriksa perbarisan 30 anggota polis bantuan yang diketuai oleh Sarjan Mejar Ahmad Tomizi Othaman.

Majlis dimulakan dengan perarakan bendera dna panji-panji rasmi LAKMNS, dan kemudiannya diserahkan kepada Sarjan Mejar Bahron Judin untuk dinaikkan di tiang bendera.

Turut hadir dalam majlis pelancaran itu adalah Timbalan Ketua Pegawai Eksekutif LAKMNS, Mohamad Feisal Said.

See author's posts


Sidang DUN: Majlis Kraf Sarawak bakal dijadikan badan kawal selia

KUCHING: Majlis Kraf Sarawak (MKS) akan dijadikan satu entiti untuk menjadi pihak berkuasa dalam negeri bagi pengawalseliaan dan pembangunan kraf di negeri ini.

Bagi tujuan itu, Rang Undang-Undang Majlis Kraftangan Sarawak dibentangkan pada sidang Dewan Undangan Negeri (DUN) kali ini.

Menteri Pelancongan, Industri Kreatif dan Seni Persembahan, Dato Sri Abdul Karim Rahman Hamzah berkata penubuhan MKS itu penting kerana industri kraf telah berkembang.

“Ia sangat penting untuk jadikan MKS sebagai organisasi peneraju yang bertanggungjawab untuk kejayaan pembangunan industri kraf Sarawak,”katanya.

Beliau berkata demikian ketika membentangkan Rang Undang-Undang Majlis Kraftangan Sarawak bagi bacaan kali kedua pada sidang DUN hari ini.

Majlis Kraftangan Sarawak atau MKS ditubuhkan pada 1996 oleh Kerajaan Pusat di bawah Kementerian Pembangunan Luar Bandar bagi tujuan mempromosi hasil kraf.

Abdul Karim berkata pada 1997, MKS telah merekodkan bahawa terdapat kurang daripada 300 pengeluar hasil kraf berdaftar di seluruh negeri dengan rangkaian produk yang kecil dan kualiti rendah.

“Berikutan itu, pada 2016, terdapat peningkatan kepada 800 pengeluar sepenuh masa dengan jumlah jualan seluruh negeri sebanyak RM26 juta, meningkat kepada RM32 juta pada 2019 dengan 950 pengeluar berdaftar.” katanya.

Beliau berkata, di bawah Strategi Pembangunan Pasca Covid-19 (PCDS) 2030, sasaran jualan hasil kraf pada 2030 ialah RM183.6 juta melibatkan 1,800 pengeluar dengan kadar pertumbuhan tahunan sebanyak 14 peratus.

Katanya, pasaran kraftangan global dianggarkan berjumlah AS$752.2 bilion pada 2022 dan dijangka mencecah AS$1,296 bilion pada 2028 dengan pertumbuhan tahunan 9.5 peratus.

Abdul Karim berkata industri kraf telah berkembang sejak pembentukan MKS.

“Jangkaan dan keperluan industri, pihak berkepentingan, orang ramai dan kerajaan menyebabkan keperluan untuk menjadikan MKS sebuah badan kawal selia.

“Kami percaya MKS akan menjadi pemangkin merealisasikan potensi penuh industri kraf Sarawak dan menyumbang kepada pembangunan sosioekonomi negeri.

“Disebabkan peranannya yang unik dan saling melengkapi kepada Kraftangan Malaysia, MKS hanya akan memberi tumpuan khusus kepada keperluan dan aspirasi industri kraf Sarawak,”katanya.

Sementara itu, beliau juga berkata bahawa kerajaan Sarawak telah meluluskan RM65 juta di bawah Rancangan Malaysia Ke-12 (RMK-12) untuk pembinaan Pusat Kesenian dan Kraftangan Negeri di Kuching.

Katanya, projek itu kini dalam peringkat perancangan awal dan penempatan yang dijangka siap pada 2026.

Oleh Azreen Keria

See author's posts


Miri miliki ramai pemain berbakat

BAHAGIAN Miri mempunyai ramai pemain berbakat dan kemahiran tinggi dalam sukan badminton, kata Menteri Pengangkutan Dato’ Sri Lee Kim Shin semalam.

Berucap di Majlis Penutupan Kejohanan Kumpulan Umur Sarawak 2021 beliau berkata, pertandingan itu adalah platform terbaik untuk menggalakkan pemain muda meningkatkan taraf kemahiran mereka.

“Usaha sedemikan perlu diberi sokongan dan menggalakkan pelbagai pertandingan individu dan berkumpulan diadakan pada setiap tahun.

“Pertandingan tersebut juga akan memberi peluang untuk mencari bakat baharu yang boleh dipilih untuk menjalani latihan yang betul dan mengembangkan mereka,” jelasnya.

Kejohanan Kumpulan Umur Sarawak 2021 ini merupakan anjuran bersama Persatuan Badminton Sarawak, Perbadanan Sukan Sarawak dan Kelab Badminton Lopeng yang diadakan di Tung Sport Badminton Dewan, Miri semalam.

Sehubungan itu, Dato’ Sri Lee turut mencadangkan Perbadanan Sukan Sarawak menubuhkan Pusat Kecemerlangan Sukan Badminton di Miri dengan jurulatih profesional sepenuh masa untuk melatih pemain yang berpotensi.

“Miri mempunyai beberapa pemain muda yang boleh dibangunkan untuk memanfaatkan potensi mereka untuk cemerlang dan mewakili Miri di peringkat negeri, kebangsaan dan mungkin juga antarabangsa.

“Saya melihat ibu bapa sangat menyokong penglibatan anak-anak mereka dalam sukan badminton dan ini harus diberikan perhatian,” katanya lagi

Beliau turut menyampaikan hadiah kepada para pemenang bagi setiap kategori peringkat umur iaitu 13, 16 dan 19 tahun. Kejohanan itu telah diadakan pada 6 dan 7 November 2021.

Oleh ADUM LIU

See author's posts


PN, GPS bekerjasama pada PRU-15

KUCHING: Perikatan Nasional (PN) dan Gabungan Parti Sarawak (GPS) bersetuju bekerjasama pada Pilihan Raya Umum ke-15 (PRU-15).

Menurut Muhyiddin Yassin yang juga Presiden Bersatu berkata, beliau sudah bercakap dengan Pengerusi GPS Abang Johari Openg, menjelang Pilihan Raya Negeri (PRN) Sarawak.

“Kami sudah mencapai persetujuan bagi pilihan raya negeri, kami menyokong GPS.

“Tetapi pada PRU-15, kami mencapai persetujuan kerana beberapa calon daripada PN dan Bersatu ketika ini menyandang kerusi Parlimen di Sarawak.”

Beliau berkata demikian dalam sidang media ketika selesai Program Town Hall Majlis Pemulihan Negara di Pullman Hotel Kuching semalam.

Tambahnya, PN memberi laluan kepada GPS pada PRN Sarawak, dengan mengambil contoh kerusi Dewan Undangan Negeri (DUN) Kemena di Bintulu, yang didakwanya mempunyai keahlian Bersatu seramai 13,000 orang.

“Ini adalah pilihan raya negeri, ia lebih kepada membentuk kerajaan negeri, jadi saya bersetuju.

“Namun, pada pilihan raya umum ia bertujuan membentuk kerajaan persekutuan,” ujar Muhyiddin semalam.

Mengulas mengenai cadangan pindaan Akta Pencegahan dan Pengawalan Penyakit Berjangkit 1988 (Akta 342), beliau mengakui ada keperluan mengenakan tindakan lebih berat terhadap pelanggaran Prosedur Operasi Standard (SOP) Covid-19.

“Saya tidak mahu mendahului kerajaan, Kementerian Kesihatan sepatutnya mempertimbangkan dan menyemak semula hukuman berat dengan mengambil kira rakyat yang sedang bergelut ketika ini,” tegas beliau.

Oleh AZREEN KERIA

See author's posts


Jepun buka sempadan hari ini

TOKYO: Jepun bakal membuka semula sempadannya untuk pelancong perniagaan dan pelajar luar negara bermula Isnin (8 Nov), lapor Jiji Press.

Pelajar dan pelancong perniagaan boleh memasuki Jepun dengan syarat organisasi yang menjadi tuan rumah, seperti syarikat dan universiti, perlu menguruskan kemasukan mereka.

Pengunjung perniagaan jangka pendek yang merancang untuk tinggal sehingga tiga bulan hanya perlu menjalani kuarantin selama tiga hari dengan syarat mereka sudah menerima suntikan vaksin Covid-19.

Sejak Januari, kerajaan Jepun telah mengehadkan kemasukan warga asing.

Masyarakat perniagaan meminta kerajaan melonggarkan sekatan berikutan peningkatan liputan kadar vaksinasi dan situasi jangkitan dalam dan luar negara yang mula menunjukkan trend penurunan.

Timbalan Ketua Setiausaha Kabinet Seiji Kihara semasa sidang media berkata kerajaan akan menyemak semula keberkesanan langkah pengurusan aktiviti warga asing dalam tahun ini, sebelum mempertimbangkan membuka semula sempadan kepada pelancong.

“Tetapi kita akan mengambil langkah sewajarnya jika keadaan bertambah buruk disebabkan penularan varian baharu atau sebab lain termasuk kemungkinan mengetatkan lagi sekatan jika perlu,” kata Encik Kihara.

Pengunjung perniagaan jangka pendek yang sudah divaksin akan dibenarkan keluar jika keputusan ujian saringan yang dibuat pada hari ketiga adalah negatif selain jadual aktiviti mereka mendapat kelulusan kerajaan.

Selain itu, pengunjung perniagaan jangka panjang, pelajar dan pelatih teknikal akan dibenarkan memasuki Jepun dengan syarat mereka perlu menjalani kuarantin selama 14 hari.

Tempoh tersebut akan dipendekkan kepada 10 hari jika menerima suntikan vaksin ditetapkan kerajaan, iaitu Pfizer Inc., Moderna Inc. dan AstraZeneca PLC tidak termasuk vaksin dari China.

Buat masa ini Jepun juga akan mengekalkan had kemasukan harian warga asing seramai 3,500.- Bernama

See author's posts


Misteri kehilangan RM1 juta

KUCHING: Kisah kehilangan wang dalam akaun bank akibat perbuatan ‘scammer’, bukan kes baharu namun semakin berleluasa dengan melibatkan jutaan ringgit.

Kehilangan RM1 juta dalam akaun bank seorang peniaga berjumlah RM1 juta dengan hanya menjawab panggilan berdurasi 14 saat pada Ahad lalu, mengejutkan ramai pihak yang semakin bimbang dengan tahap keselamatan perbankan secara dalam talian di Malaysia.

Ekoran kejadian hilang duit RM1 juta itu, mangsa, Lee dan isterinya pada sidang media bersama Pembantu Khas Chong Chieng Jen, Michael Kong, dan Pembantu peribadi kepada Ahli Parlimen Stampin Chong Chieng Jen, Sim Kiat Leng sebentar tadi berkata pada Ahad lalu, Lee menerima panggilan sekitar 3.00 petang mendakwa dari pos laju dan meminta OTP bank daripadanya.

Lee sebagai ahli perniagaan menyedari OTP tiada kaitan dengan pos laju, lalu bertindak untuk menamatkan panggilan berkenaan.

Kong berkata selepas panggilan itu, Lee tergerak hati untuk menyemak akaunnya dan mendapati RM1 juta telah dikeluarkan daripada akaun Maybanknya tanpa kebenaran dan, atau kebenarannya.

Menurut rekod banknya, duit berjumlah RM1 juta tersebut telah dipindahkan kepada Celcom Sdn Bhd.

“Semalam selepas mendapati wang hasil titik peluhnya dipindahkan tanpa kelulusan dan, atau kebenarannya, Lee terus menghubungi untuk membuat aduan kepada bank dan laporan polis.

“Pagi ini, kami menemani Encik Lee ke Maybank untuk membuat tindakan susulan mengenai aduannya yang dibuat semalam,” kata Kong.

Kong menggesa kerajaan untuk bertindak segera ke atas kes ini memandangkan melibatkan jumlah yang besar dan bukan pertama kali berlaku dan mohon bank bertanggungjawab ke atas kerugian yang disebabkan oleh penipuan ini.

“Sehingga ke hari ini juga, sehingga ke saat ini juga, berlakunya kes sepeti ini melibatkan jumlah wang yang lagi besar, dipindahkan atau dicuri daripada akaun pemegang, namun masih tidak ada maklum balas daripada Menteri Kewangan terhadap penyelesaian isu ini.

“Saya merujuk kepada perjumpaan Chong Chieng Jen berhubung isu ini yang dibangkitkannya minggu lalu di Parlimen, satu lagi kes pemindahan wang tanpa kebenaran daripada  akaun seorang pemegang akaun berlaku dan kali ini RM1 juta.

Pada masa sama, kami akan membantu Lee berhubung dengan Celcom untuk mengesan wang itu dan mengembalikan kepadanya,” tambahnya.

Kong menegaskan bahawa ini bukan kes di mana pemegang akaun bank telah memuat turun beberapa perisian yang dihantar kepadanya, namun menerusi panggilan telefon kepadanya, RM1 juta dalam akaun banknya juga dapat diakses dan dipindahkan ke akaun orang lain yang tidak beliau ketahui.

“Bank sepatutnya menjadi tempat paling selamat untuk menyimpan simpanan kita. Sekarang, nampaknya bank pun tidak selamat, maka di mana lagi kita rakyat biasa boleh menyimpan simpanan kita?

“Ia adalah salah satu tugas asas kerajaan untuk melindungi harta rakyat dan dengan itu, memandangkan kesan serius dan implikasi penipuan sebegini, saya amat berharap kerajaan bertindak segera mengenai perkara ini,” katanya.

Chong Chieng Jen yang kini berada di Parlimen juga berjanji akan membangkitkan perkara ini untuk tindakan segera oleh kerajaan.

Kong juga menggesa Maybank untuk memberikan penjelasan yang pantas mengenai transaksi melibatkan jumlah besar itu boleh berlaku? RM1 juta telah dipindahkan daripada akaun bank Lee menerusi dua transaksi bernilai RM500,000 setiap transaksi. Tiada OTP atau pemberitahuan dihantar kepada Lee.

Tambahan pula, Kong menegaskan bahawa jika seseorang mengeluarkan wang tunai RM20,000 dari akaun banknya di kaunter, kebanyakan bank pada masa kini akan memerlukan pemegang akaun mengisi borang dan menjawab senarai soalan yang mewajarkan pengeluaran RM20,000 dan jika pengeluaran RM20,000 pun menyusahkan, bagaimana dua pengeluaran sebanyak RM500,000 setiap satu boleh berlaku dalam beberapa minit?

Michael berkata, dia dan Sim akan terus membantu Lee untuk mendapatkan semula wangnya dari Maybank.

Oleh Connie Chieng

See author's posts


IMF papar keyakinan pelaburan kian pulih

KUALA PILAH: Unjuran Bank Dunia dan Tabung Kewangan Antarabangsa (IMF) bahawa Keluaran Dalam Negara Kasar (KDNK) Malaysia sekitar 6.3 peratus hingga 7.5 peratus pada 2021 turut menggambarkan bahawa keyakinan pelabur terhadap negara ini sudah kian pulih.

Bagaimanapun, Menteri Kanan merangkap Menteri Perdagangan Antarabangsa dan Industri Datuk Seri Mohamed Azmin Ali menegaskan, ini hanya mampu dicapai sekiranya semua usaha termasuk menggerakkan ekonomi dilakukan sekarang.

Sehubungan itu, beliau berkata, kerajaan telah menggesa supaya kalangan penggiat industri serta perusahaan kecil dan sederhana (PKS) untuk memulakan semula aktiviti masing-masing.

“Itu adalah unjuran Bank Dunia dan IMF tetapi saya perlu tegaskan di sini bahawa ia boleh dicapai dengan syarat kita memulakan semula ekonomi itu daripada sekarang. Naratifnya bukan mengenai usaha menakutkan pelabur, sebaliknya (bagaimana) untuk memulihkan semula keyakinan mereka…kita tidak perlu takut-takutkan orang.

“Unjuran Bank Dunia dan IMF itu menggambarkan keyakinan pelabur sudah mula pulih, jika tidak kita tidak mungkin dapat mencapai angka sedemikian. Apa yang penting, usaha itu perlu dimulakan sekarang,” katanya kepada pemberita selepas program Korban Perdana Penggerak Komuniti Negara bersempena Aidiladha di sini, semalam.

Turut hadir, Menteri Perumahan dan Kerajaan Tempatan Zuraida Kamaruddin dan Timbalan Menteri Kerja Raya Datuk Eddin Syazlee Shith yang juga Ahli Parlimen Kuala Pilah.

Mengulas selanjutnya, Mohamed Azmin berkata, maklumat yang diterima juga menunjukkan sebahagian besar sektor ekonomi negara sudah mula beroperasi dengan hanya beberapa isu perlu diselesaikan seperti kemasukan ekspatriat atau pegawai dagang asing ke Malaysia.

“Saya percaya apabila aktiviti (ekonomi) sudah bermula, kebergantungan sektor berkenaan terhadap insentif kerajaan akan turut berkurangan…namun mereka masih memerlukan sokongan kita seperti penglibatan mereka dengan pihak bank,” katanya.

Dalam pada itu, Mohamed Azmin berkata, siri jelajah membabitkan kesemua anggota Kabinet bagi menerangkan dasar-dasar kerajaan yang telah dan akan dilaksanakan, sedang giat dijalankan di seluruh negara termasuk Sabah dan Sarawak.

“Jelajah ini juga bagi mendapatkan maklum balas dalam kalangan pemegang taruh, rakyat, persatuan industri termasuk peniaga kecil mengenai cabaran semasa dan selepas pelaksanaan Perintah Kawalan Pergerakan.

“Saya juga sudah turun ke Johor, Melaka dan hari ini di Negeri Sembilan. Esok saya akan ke Pulau Pinang dan Kedah,” katanya.

Sementara itu, Zuraida berkata 83 peratus daripada industri perumahan telah bergerak semula yang menjana aktiviti membabitkan 146 rangkaian produk di bawah sektor tersebut.

“Ini satu petanda baik kerana aktiviti itu masih dapat dijalankan walaupun memakan masa akibat penularan Covid-19 serta pelaksanaan Perintah Kawalan Pergerakan (PKP),” katanya.

– Bernama

See author's posts


“Ini giliran kita lagi”

BAYERN Munich diharapkan oleh pihak atasan kelab itu sendiri untuk mengambil langkah berikutnya merangkul tiga gelaran dalam final Piala Jerman, Sabtu ini sebelum mereka mencuba lebih banyak kejayaan dalam Liga Juara-Juara UEFA pada Ogos.

Akhbar Jerman memberi gelaran ‘Nimmersatt’ (tidak pernah berpuas hati) kepada Bayern setelah mereka merai gelaran liga kelapan berturut-turut Sabtu lalu, yang ke-30 dalam sejarah kelab.

“Pasukan ini berada dalam situasi yang sangat baik sehingga mereka dapat memenangi setiap gelaran musim ini,” kata presiden Bayern, Herbert Hainer.

Sebelum menghadapi pertandingan di Eropah dan kemungkinan mengulangi kejayaan treble 2013 mereka, Bayern akan berdepan Bayer Leverkusen di Berlin dalam final Piala jerman, Sabtu ini setelah tewas kepada Werkself musim ini.

Pengarah sukan Leverkusen, Rudi Voeller telah menjanjikan “pertarungan besar” ketika mereka ingin mengulangi kemenangan liga yang mengejutkan pada November ketika pemain sayap Jamaica, Leon Bailey menjaringkan dua gol di Allianz Arena.

Bayern di jangka berjaya merangkul gelaran liga dan Piala buat kali ke-13.

“Kami akan mengatasi semuanya, itu adalah tujuan kami,” kata ketua jurulatih Bayern, Hansi Flick, yang hanya mengambil alih pertengahan musim ini.

“Di Bayern, anda selalu berfikir sedikit lebih besar. Pertama Piala menjadi fokus dan kemudian penting pasukan mempunyai sedikit waktu rehat dan kakitangan dapat mententeramkan kepala mereka.

“Selepas itu, kami akan melakukan persiapan intensif untuk Liga Juara-Juara.”

Flick merancang untuk menghantar pemainnya bercuti dua minggu selepas final Piala Jerman sebelum kem latihan menjelang perlawanan kedua pusingan kedua Liga Juara-Juara menentang Chelsea pada 7 atau 8 Ogos.

Mereka membelasah pasukan Blues,  Frank Lampard 3-0 dalam perlawanan pertama Februari lalu di London, menjadikan Bayern antara pasukan pilihan untuk menjadi juara Eropah.

Penyerang Bayern berada dalam prestasi luar biasa.

Thomas Mueller menghasilkan rekod Bundesliga dengan 21 ‘assist’ musim ini, sementara penyerang Robert Lewandowski telah menjaringkan 49 gol dalam 42 perlawanan, termasuk 11 dalam Liga Juara-Juara.

Bayern telah menjadi juara Eropah lima kali dan dua daripada pasukan mereka yang memenangi gelaran tahun 2001 disiapkan untuk mengambil alih. – AFP

See author's posts


Galakkan penyertaan belia dalam perniagaan

LIMBANG: Bidang pertanian kini merupakan trend perniagaan yang diceburi oleh kebanyakan belia luar bandar.

Sehubungan itu, Kerajaan Sarawak melalui Kementerian Pemodenan Pertanian terus berusaha untuk mengalakkan penglibatan lebih ramai golongan belia dalam bidang pertanian yang boleh menjadi perniagaan.

Ahli Dewan Undangan Negeri (ADUN) Batu Danau, Paulus Palu Gumbang menjelaskan bahawa pertanian mempunyai potensi luas dalam mengubah kehidupan dan ekonomi rakyat jika diusahakan dengan lebih serius.

“Kita menyarankan khususnya golongan belia di konstituensi Batu Danau untuk melibatkan diri secara aktif dalam sektor pertanian sekali gus meningkatkan ekonomi dan pendapatan keluarga,” katanya pada Program Agriculture Community Outreach (Agricop) di Dewan Kampung Bidang semalam.

Seramai 150 peserta dari 40 kampung di kawasan Batu Danau menghadiri program itu.

Paulus turut memaklumkan bahawa kini hampir keseluruhan kampung dan rumah panjang di kawasan DUN Batu Danau dapat diakses menggunakan kemudahan jalan raya.

“Oleh itu, penduduk setempat perlu menggunakan peluang ini untuk menjadikan pertanian sebagai kerjaya yang memberi keuntungan apatah lagi adanya jalan raya yang memudahkan mereka membawa hasil tani untuk dipasarkan”,ujarnya.

Menurutnya, golongan belia yang masih belum mempunyai pekerjaan perlu mengambil peluang untuk menjadikan pertanian sebagai kerjaya yang boleh menjamin masa depan.

“Pada masa ini, populasi manusia kian bertambah, justeru keperluan untuk barangan makanan yang berasaskan kepada produk pertanian amat luas,”jelasnya.

Selain itu, beliau memberitahu kerajaan Gabungan Parti Sarawak (GPS) di bawah kepimpinan Ketua Menteri Datuk Patinggi Abang Johari Tun Openg telah mewujudkan sistem mikro kredit iaitu kemudahan meminjam sejumlah modal.

Keistimewaan sistem ini ialah dalam tempoh tiga tahun peminjam hanya perlu membayar modal sahaja dan tidak perlu untuk membayar faedah.

Oleh Adeng Edrus

See author's posts


MPC komited tingkat kecekapan pengawalseliaan

KUALA LUMPUR: Perbadanan Produktiviti Malaysia (MPC) komited untuk meningkatkan kecekapan pengawalseliaan dalam berurusan dengan permit pembinaan (DCP) bagi memberikan kelebihan kompetitif kepada Malaysia dan memudahkan untuk menjalankan perniagaan.

Ketua Pengarah MPC, Datuk Abdul Latif Abu Seman berkata, langkah ini dijangka dapat menarik lebih banyak pelaburan langsung asing (FDI) ke Malaysia.

“Satu daripada kekuatan yang Malaysia ada untuk menarik lebih banyak FDI ke negara ini adalah dalam aspek berurusan dengan permit pembinaan yang mana kita menunjukkan penambahbaikan memberangsangkan dari segi rangking petunjuk berdasarkan Laporan Menjalankan Perniagaan Bank Dunia yang membanding 190 ekonomi di seluruh dunia,” katanya.

Malaysia berada di kedudukan ke-173 apabila petunjuk itu diperkenalkan pada 2007.

Dalam masa enam tahun, Malaysia berjaya meningkatkan kedudukannya kepada dua digit pada 2013 dan beberapa tahun kebelakangan ini, kedudukan itu telah melonjak ke tempat ketiga pada 2019 dan kedua pada 2020 dalam kalangan 190 ekonomi.

“Ini memberikan kelebihan kompetitif kepada negara. Namun, masih banyak yang perlu dilakukan untuk meningkatkan kecekapan pengawalseliaan dalam DCP,” katanya.

Abdul Latif berkata, MPC komited meningkatkan kecekapan pengawalseliaan dalam DCP dan mengesahkan bahawa ia akan mengadakan bengkel mengenai perkara itu bagi mengenal pasti punca-punca masalah pengawalseliaan dalam DCP dan membangunkan penyelesaian serta pelan tindakan bagi menangani cabaran itu.

Bengkel yang diadakan pada 8 Februari itu akan disertai pemegang kepentingan berkaitan daripada sektor awam serta swasta dan akan dimudahcarakan oleh PEMUDAH (Pasukan Petugas Khas untuk Memudahkan Perniagaan) menerusi kumpulan kerja teknikalnya mengenai DCP.

Pengerusi Bersama PEMUDAH, Datuk Dr Andy K.H. Seo berkata, bengkel itu akan disertai badan kerajaan berkaitan, pemain industri dan agensi teknikal dengan tujuan mencari penyelesaian terbaik menangani cabaran yang dihadapi komuniti perniagaan.

“Kami berharap dapat menumpu, antara lainnya, kepada ketidakselarasan antara peraturan dan amalan dalam mendapatkan kelulusan permit pembinaan, prosedur mengelirukan keperluan nisbah ruang terbuka dan isu-isu mengenai tempat tinggal buruh berpusat.

“Kami juga mahu mengusulkan cadangan mengenai penyelesaian yang boleh dilaksanakan bagi memastikan mekanisme yang lancar daripada permohonan sehinggalah bermulanya kerja pembinaan,” katanya.- Bernama

See author's posts


Belanjawan 2023 (Pendidikan): Roland bersyukur berbaur kecewa peruntukan terlalu sedikit

KUCHING: Bersyukur namun kecewa dengan jumlah peruntukan yang terlalu sedikit diberikan oleh Kerajaan Persekutuan untuk pendidikan di Sarawak dalam Belanjawan 2023.

Menurut Menteri Pendidikan, Inovasi dan Pembangunan Bakat (MEITD) Sarawak Datuk Roland Sagah Wee Inn, terdapat  lebih 1,000 sekolah di Sarawak termasuk sekolah daif.

“Jadi, peruntukan ini terlalu sedikit. Bagaimanapun, kita bersyukur kerana ada peruntukan yang dibuat untuknya,” katanya ketika ditemui media pada Majlis Penyampaian Cek Bantuan Dana Kepada Sekolah-sekolah Mubaligh Sarawak 2022 (Anglican-Diocese Of Kuching) di sebuah hotel di Kuching, hari ini.

Mengulas lanjut, bagaimanapun,  Sagah juga berharap Kerajaan Persekutuan akan memberi peruntukan lebih besar pada masa akan datang.

“Saya rasa Sarawak patut mendapatnya, daripada apa yang kita sumbangkan kepada tabung Persekutuan. Kita patut diberi lebih peruntukan,” katanya.

Katanya lagi, apabila Malaysia dibentuk, negeri kurang membangun seperti Sarawak sepatutnya dibantu oleh Kerajaan Persekutuan.

“Kita tidak setanding dengan status Semenanjung.  Saya rasa peruntukan ini tidak adil dan tak saksama.  Tetapi, kami berharap kerajaan akan membetulkan semua ini dan menjadikan Sarawak setanding antara satu sama lain.

“Memandangkan kita bersetuju untuk membentuk Kerajaan Perpaduan, marilah kita bersatu untuk membangunkan semua orang di Malaysia. Jadi, kita harus mempunyai bahagian yang saksama dan apa yang sepatutnya menjadi hak orang Sarawak,” katanya lagi.

Dalam pembentangan Belanjawan 2023 pada 24 Februari lalu,  Perdana Menteri Datuk Seri Anwar Ibrahim telah mengumumkan peruntukan sejumlah RM2.3 bilion disediakan untuk memastikan infrastruktur serta kemudahan pembelajaran terbaik di semua sekolah buat anak-anak.

Ia meliputi peruntukan RM 920 juta untuk naik taraf bangunan serta infrastruktur di 380 sekolah yang daif khususnya di Sabah dan Sarawak melalui kaedah perolehan khas untuk kesegeraan. Sebanyak tujuh sekolah baharu akan dibina dengan kos sebanyak RM 560 juta termasuk SK Paya Dusun, Terengganu, SMK Denai Alam, Selangor, SMK Nabalu, Sabah dan SMK Dudong, Sarawak.

Pada majlis tersebut, sejumlah RM 5.9 juta cek telah diagihkan kepada  49 sekolah menengah dan sekolah rendah Anglican di seluruh Sarawak.

Oleh NUR AIN OTSMAN

See author's posts


Kes demam denggi meningkat 9.3 peratus

KUALA LUMPUR: Jumlah kes demam denggi pada Minggu Epidemiologi (ME) 42/22 meningkat sebanyak 137 kes atau 9.3 peratus kepada 1,614 kes berbanding 1,477 pada minggu sebelumnya.

Ketua Pengarah Kesihatan, Tan Sri Dr Noor Hisham Abdullah dalam kenyataan hari ini berkata, satu kematian akibat komplikasi demam denggi turut dilaporkan pada ME 42/22.

“Kumulatif kes demam denggi yang dilaporkan sehingga kini adalah 48,109 kes berbanding 21,308 kes bagi tempoh sama tahun 2021 iaitu peningkatan sebanyak 26,801 kes (125.8 peratus),” katanya.

Dr Noor Hisham berkata 29 kematian akibat komplikasi denggi dilaporkan berbanding 16 kematian bagi tempoh yang sama pada 2021, iaitu peningkatan sebanyak 13 kematian (81.3 peratus).

Menurutnya, sebanyak 51 lokaliti hotspot dilaporkan pada ME 42/22 berbanding 53 lokaliti hotspot pada minggu sebelumnya.

Dr Noor Hisham berkata, 39 daripada lokaliti berkenaan berada di Selangor, Sabah (11), Kuala Lumpur dan Putrajaya (lapan) dan masing-masing satu lokaliti hotspot di Kedah serta Melaka.

“Keadaan hujan diselang-seli dengan cuaca panas yang berlaku di negara kita mutakhir ini merupakan keadaan yang amat kondusif untuk nyamuk Aedes membiak,” katanya.

Justeru beliau menasihatkan orang ramai untuk memeriksa dan musnahkan tempat berpotensi pembiakan nyamuk Aedes di dalam dan di luar rumah sekurang-kurangnya 10 minit setiap minggu.

Mengenai chikungunya, Dr Noor Hisham berkata survelan merekodkan tujuh kes pada minggu ME 42/22 dengan tiga kes dari Pulau Pinang, dua di Kuala Lumpur dan Putrajaya dan masing-masing satu kes dari Selangor serta Melaka.

“Jumlah kumulatif kes chikungunya sehingga kini adalah 669 kes,” katanya. – Bernama

See author's posts


Kanada sekat eksport senjata ke sekutu Turki

OTTOWA: Kanada menyekat eksport senjata ketenteraan ke sekutu Pertubuhan Perjanjian Atlantik Utara (NATO) Turki setelah siasatan mendapati teknologi dron Kanada disalahgunakan dalam konflik pada Isnin lalu.

Pengiriman telah ditangguhkan Oktober lalu sementara menunggu siasatan terhadap tuduhan bahawa sistem imejan dan sasaran Kanada pada dron tanpa pemandu digunakan oleh Azerbaijan dalam pertempuran dengan Armenia.

“Berikutan tinjauan ini yang menemui bukti yang boleh dipercayai bahawa teknologi Kanada yang dieksport ke Turki digunakan di Nagorno-Karabakh. Hari ini (Isnin) saya mengumumkan pembatalan permit yang ditangguhkan pada Musim Luruh 2020,” kata Menteri Luar Negeri, Marc Garneau dalam satu kenyataan.

“Penggunaan ini tidak selaras dengan dasar luar Kanada, atau jaminan penggunaan akhir yang diberikan oleh Turki,” katanya.

Larangan eksport mempengaruhi 29 permit dan berlaku untuk berbagai jenis barang dan teknologi ketenteraan termasuk komponen untuk produksi pesawat terbang, perisian dan data teknikal untuk simulator penerbangan, peralatan satelit dan komponen senjata api.

Nilai eksport persenjataan Kanada ke Turki terakhir disatukan pada 2019 lebih dari $150 juta (AS$ 120 juta).

Garneau menunjukkan bahwa dia berbincang sebelumnya dengan rakan sejawatannya dari Turki, Mevlut Cavusoglu, mengatakan izin masa depan permohonan yang berkaitan dengan program kerjasama NATO akan dinilai berdasarkan kes demi kes.

Enam minggu pertempuran yang meletus pada September lalu di Nagorno-Karabakh meragut nyawa sekitar 6.000 orang dan berakhir pada November dengan gencatan senjata yang dikuasai oleh Rusia yang menyaksikan Armenia menyerahkan wilayah Baku yang dikendalikannya sejak 1990-an.

Ankara menyokong sekutu lama Azerbaijan dalam pertempuran di wilayah etnik Armenia yang telah melepaskan diri dari Azerbaijan dalam perang yang sengit.

Semasa perbarisan ketenteraan di Baku Disember lalu, Turki mengarak dronnya dengan televisyen Turki mengatakan bahawa mereka telah ‘mengubah arus’ perang Karabakh.

Siasatan Kanada juga mendapati bahawa Turki berkongsi peralatan dron Kanada dengan pemerintah sementara Libya yang melanggar embargo (sekatan import) senjata PBB untuk digunakan dalam serangan udara dan Turki sendiri untuk pengawasan dan target di Syria.

Ottawa memerintahkan pembekuan berasingan pada Oktober 2019 mengenai pengeluaran izin eksport baharu untuk penghantaran tentera ke Turki setelah serangan terhadap Kurdi di utara Syria.

Pemerintah Kanada pada masa itu khuatir bahawa serangan ini akan menyebabkan keadaan yang semakin tidak stabil di wilayah ini, memburukkan keadaan kemanusiaan dan tiada kemajuan dalam memerangi Kumpulan Negara Islam. -AFP

See author's posts


MARUDI BANJIR LAGI

MARUDI: Sebanyak 3,821 penduduk melibatkan 1,181 buah rumah daripada 22 kampung di Daerah Marudi terjejas banjir setakat ini. Turut terjejas banjir ialah enam buah sekolah rendah, dan sebuah klinik kesihatan.

Menerusi status yang dimuatkan dalam Facebook, Menteri Muda Kerajaan Tempatan merangkap Ahli Dewan Undangan Negeri Marudi Datu Penguang Manggil berkata, pusat pemindahan sementara setakat ini ialah dewan SMK Telang Usan yang menempatkan 17 mangsa banjir dari Kampung Padang Kerbau dan Kampung Cina.

Sementara 23 mangsa banjir dari Rumah (Rh.) Vicent Tanjong Opar di tempatkan di PPS Dewan Suarah Marudi.

Manakala menurut Penguang sebanyak 33 kampung di Daerah Beluru turut terjejas banjir, sekolah ( 8 buah ), jumlah rumah (1,013 ) dan penduduk yang terjejas banjir di Daerah Beluru (4,987 ).

Katanya, keadaan banjir kali ini lebih teruk dari sebelum ini memandangkan banyak kampung yang terputus jalan darat dan perkhidmatan feri Marudi juga diberhentikan operasinya bermula semalam.

Beliau menyeru kepada semua penduduk yang terjejas banjir agar sentiasa berhati-hati dan bersiap sedia bagi segala kemungkinan.

Penguang turut memberi nasihat kepada ibubapa supaya mengawasi anak-anak masing-masing ketika ini dan sentiasa mematuhi Prosedur Operasi Standard (SOP).

Kepada pemandu kenderaan di kawasan pekan dan kampung di Marudi, Penguang minta kerjasama mereka supaya memandu dengan perlahan bagi mengelak air banjir melimpah masuk lebih teruk ke dalam kedai dan rumah-rumah berdekatan.

Beliau juga mengesa Ketua Masyarakat dan Ketua Kaum memainkan peranan dan sentiasa berhubung dengan pejabat daerah masing-masing untuk memberi laporan banjir terkini untuk tindakan lanjut.

Dalam pada itu Penguang menzahirkan terima kasih kepada Pejabat Daerah Marudi, Daerah Beluru, pihak bomba, APM, Jabatan Kebajikan, Majlis Daerah Marudi, PDRM serta agensi-agensi kerajaan lain yang bertungkus lumus membantu penduduk ketika bencana banjir ini.

Oleh JIKU JUGUONG

See author's posts


Fatimah terima kunjungan MACMA

KUCHING: Menteri Kebajikan, Kesejahteraan Komuniti, Wanita, Keluarga dan Pembangunan Kanak-kanak, Dato’ Sri Hajah Fatimah Abdullah menerima kunjungan hormat dari Persatuan Muslim Cina Malaysia (MACMA) Sarawak di kediaman beliau.

Rombongan yang dihadiri oleh sembilan delagasi diketuai oleh Pengerusi MACMA Sarawak, Tony Ong Abdullah.

Tujuan kunjungan hormat adalah untuk membincangkan perkara yang berkaitan dengan aktiviti MACMA Sarawak sepanjang 2019, 2020 dan pasca Covid-19.

Ia juga bertujuan merapatkan jurang bagi memastikan bahawa setelah proses penukaran, orang yang baharu memeluk Islam dapat mengasimilasi, mengintegrasikan dan mengikuti ajaran Islam.

Sejarah mualaf di Sarawak yang bermula dengan Urusetia Saudara Baru, kemudian pada 1996, MACMA Sarawak ditubuhkan dan diperkenalkan.

Fatimah berkata, beliau sangat gembira melihat MACMA masih aktif sehingga kini.

“Ini kerana sangat sukar untuk mengekalkan aktiviti Badan Bukan Kerajaan (NGO) terutama berasaskan agama kecuali mereka mempunyai pemimpin yang sangat komited dan pasukan jawatankuasa yang baik,” katanya

MACMA juga membantu para mualaf untuk berasimilasi dalam masyarakat untuk mengadopsi, menyesuaikan diri dan mempelajari cara hidup baharu.

“Sumbangan yang sangat signifikan oleh mereka yang baharu menganuti Islam dan walaupun mereka telah masuk Islam, hubungan keluarga masih ada yang mana hubungan antara mereka dan ibu bapa mereka masih sama. Ia membantu mengubah persepsi kita,” tambahnya.

Fatimah turut mengucapkan tahniah kepada MACMA Sarawak kerana dapat mengubah persepsi masyarakat umum apabila seseorang menukar agama mereka.

Dari awal yang sederhana, hingga kini, persatuan ini mempunyai lebih dari 600 ahli dan semakin menunjukkan kemampuannya untuk menangani cabaran dan masalah bagi memenuhi objektif penubuhannya.

Bagi mereka yang memerlukan maklumat lanjut mengenai MACMA, boleh hubungi 082-232791 atau e-mel ke macmaswk@gmail.com.

See author's posts


Moderna sedia vaksin tambahan untuk Israel

AMERIKA SYARIKAT: MODERNA Inc bakal menghantar 4 juta dos tambahan vaksin terhadap Covis-19 kepada Israel selepas melanjutkan kontrak dengan Kementerian Kesihatan negara itu, pada Jumaat.

Susulan itu, Israel kini memperoleh akses kepada 6 juta dos vaksin mRNA-1273 Moderna, namun harga serta tarikh penghantaran tidak diumumkan.

Pada Jun lalu, Israel menandatangani satu perjanjian dengan firma biotek Amerika Syarikat (AS) itu untuk mendapatkan bekalan vaksin bagi melawan jangkitan Covid-19.

Negara dengan populasi lebih 9 juta itu setakat Jumaat merekodkan sejumlah 339,942 kes positif Covid-19 dan 2,890 kematian,.

Pada masa sama, negara itu turut mengadakan persetujuan dengan firma biotek United Kingdom, AstraZeneca Plc untuk mendapatkan 10 juta dos vaksin percubaan mereka.

Moderna dijangka meningkatkan kapasiti penghasilan vaksinnya di peringkat dunia dan berharap dapat mengedarkan antara 500 juta dan 1 bilion dos vaksin setahun bermula 2021.-AFP

See author's posts


Muhyiddin kembali bertugas di pejabat

PUTRAJAYA: Perdana Menteri Tan Sri Muhyiddin Yassin kembali bertugas di pejabatnya  di sini semalam setelah menjalani kuarantin selama 14 hari, antaranya dengan mempengerusikan mesyuarat Kabinet.

Melalui perkongsian di laman Facebook rasminya, Muhyiddin memulakan tugas  dengan menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menerusi persidangan video bagi sesi pra-Kabinet.

Perdana menteri kemudiannya  mempengerusikan mesyuarat Kabinet secara persidangan video yang disertai semua anggota jemaah Menteri.

Menteri-menteri Kabinet berada di dalam dua bilik mesyuarat berasingan di bangunan Perdana Putra dan langkah itu adalah bagi menjamin amalan penjarakan sosial dan penjagaan kesihatan yang ketat pada setiap masa.

Muhyiddin menjalani kuarantin bermula 22 Mei lalu selepas seorang pegawai yang hadir pada mesyuarat pasca-Kabinet di pejabatnya disahkan positif Covid-19.

Sepanjang tempoh tersebut, Muhyiddin menjalankan tugas rasminya dengan cara bekerja dari rumah.

Menurut catatan Facebook itu, Muhyiddin pada Selasa (2 Jun) telah sekali lagi menjalani ujian saringan Covid-19 dan disahkan negatif. – Bernama

See author's posts


Malaysia lakar sejarah

MESRA … Perdana Menteri yang juga Ahli Parlimen Bera Datuk Seri Ismail Sabri Yaakob beramah mesra bersama Ahli-Ahli Parlimen di luar dewan setelah tamat persidangan Mesyuarat Kedua Penggal Kelima Parlimen ke-14 bagi Dewan Rakyat di Parlimen semalam. • Foto BERNAMA

KUALA LUMPUR: Pindaan Perlembagaan Persekutuan bagi mewujudkan peruntukan larangan Ahli Dewan Rakyat bertukar parti atau lebih sinonim dengan istilah ‘lompat parti’ mendapat sokongan lebih dua pertiga ahli dewan, sekali gus melakar sejarah yang mengubah landskap politik tanah air.

Rang Undang-Undang Perlembagaan (Pindaan) (No. 3) 2022 itu memperoleh masing-masing sokongan 209 daripada 220 Ahli Parlimen selepas dua kali undi belah bahagian dilakukan, iaitu lebih dua pertiga persetujuan Ahli Dewan Rakyat.

Yang Dipertua Dewan Rakyat Tan Sri Azhar Azizan Harun ketika mengumumkan perkara itu berkata 11 Ahli Parlimen tidak hadir.

“Syabas kepada semua Ahli-Ahli Yang Berhormat yang mencipta sejarah hari ini,” katanya.

Pindaan itu dibahaskan 54 Ahli Parlimen selepas Perdana Menteri Datuk Seri Ismail Sabri Yaakob membentangkannya untuk bacaan kali kedua kira-kira 11.30 pagi, semalam.

Pindaan mengandungi empat perenggan dan enam fasal, dengan empat daripadanya adalah fasal baharu antaranya menyebut seseorang Ahli Dewan Rakyat akan hilang kerusi dimenanginya, jika wakil rakyat itu bertukar parti.

Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar ketika menggulung perbahasan rang undang-undang itu menjelaskan Ahli Dewan Rakyat yang keluar daripada suatu parti politik dalam suatu gabungan dan menyertai parti politik lain dalam parti gabungan sama atau berbeza, individu terbabit akan terhenti menjadi Ahli Dewan Rakyat serta perlu mengosongkan kerusi.

Beliau berkata Ahli Dewan Rakyat yang bukan anggota mana-mana parti politik dan membentuk sesuatu gabungan parti politik juga dianggap bertukar parti jika keluar daripada gabungan tersebut.

Bagaimanapun, beliau berkata sebarang tindakan suatu parti politik termasuk keluar daripada suatu gabungan dan menyertai gabungan lain tidak dianggap sebagai tindakan bertukar parti.

Selain itu, Wan Junaidi berkata sekiranya seorang Ahli Dewan Rakyat mempunyai prinsip bertentangan dengan parti dan menyebabkan keahliannya digugurkan berdasarkan perlembagaan parti tersebut, maka individu itu boleh dianggap telah bertukar parti dan perlu mengosongkan kerusinya.

Beliau berkata ia sekiranya perlembagaan parti itu memperuntukkan bahawa perbuatan Ahli Dewan Rakyat terbabit yang tidak mengikut prinsip parti atau melanggar arahan Whip akan menyebabkannya tidak  lagi menjadi anggota parti politik tersebut dengan sendirinya.

“Merujuk kepada perkara ini, perlembagaan sesuatu parti politik menentukan tindakan terhadap Ahli Dewan Rakyat tersebut. Oleh itu, terdapat keperluan untuk pindaan dilaksanakan terhadap perlembagaan parti politik bagi memastikan ia selaras dengan rang undang-undang ini,” katanya.

Rang undang-undang mengenai pindaan kepada Perlembagaan Persekutuan itu dibentangkan bagi bacaan pertama pada mesyuarat khas Dewan Rakyat 11 April lepas, namun pindaan asal itu kemudiannya diteliti semula dari aspek penetapan dasar yang lebih jelas.

Sidang dewan khas itu seterusnya meluluskan usul pembentukan Jawatankuasa Pilihan Khas yang diwakili pihak kerajaan dan pembangkang untuk membuat syor berhubung pindaan itu.

Jawatankuasa Pilihan Khas itu mengadakan tujuh siri mesyuarat dan perbincangan bermula 15 April hingga 12 Julai lepas.

Sesi libat urus bersama Ahli Parlimen kerajaan dan pembangkang turut diadakan pada 25 dan 26 Julai sebelum dibentangkan bagi bacaan kali kedua semalam.

Persidangan bersambung Isnin.-Bernama

See author's posts


Perdana Menteri Romania letak jawatan

BUCHAREST: Perdana Menteri Romania Nicolae Ciuca mengumumkan peletakan jawatannya pada Isnin dan menjangkakan kerajaan baharu memulakan tugas rasminya “pada hujung minggu ini”, lapor Xinhua.

“Hari ini tiba masanya saya menamatkan tugas saya sebagai perdana menteri Romania. Dengan cara ini… pada peringkat gabungan parti kerajaan, prosedur untuk melaksanakan penggiliran bermula.

“Kami mencadangkan agar kerajaan dibentuk selewat-lewatnya pada Khamis dan dengan cara ini, kami boleh terus menangani isu-isu yang menjadi keutamaan melalui program kerajaan dan untuk setiap perkara yang sepatutnya dibuat kerajaan sesebuah negara,” katanya di Istana Victoria.

Penggiliran itu sepatutnya berlaku pada 25 Mei tetapi mogok guru melengahkan proses berkenaan.

Ciuca telah berjanji untuk menyelesaikan konflik buruh sebelum meletak jawatan.

Kesatuan sekerja Romania pada Isnin memutuskan untuk menangguhkan mogok umum mereka selepas tawaran terbaru kerajaan untuk menaikkan gaji guru.

Mengikut perjanjian yang dicapai antara ahli gabungan parti pemerintah yang mengangkat sumpah pada November 2021, negara itu akan menggilirkan perdana menterinya setiap 18 bulan sebelum pilihan raya parlimen akan datang yang dijangka pada Disember 2024.

Ciuca dari Parti Liberal Nasional akan menyerahkan jawatan itu kepada presiden Parti Sosial Demokrat, Marcel Ciolacu. – Bernama-Xinhua

See author's posts


Mudahcara terima dana RM10 juta

TUNJUK… Dato Sri Abdul Karim Rahman Hamzah (tengah) menunjukkan Poster Media Dana Mudahcara Warisan, Kesenian Dan Kebudayaan Negeri Sarawak yang belangsung di Dewan Mesyuarat Mulu Bangunan Baitulmakmur 2, Kuching, semalam. • Foto HERRIEY NAHA

KUCHING: Permohonan untuk ‘Dana Mudahcara Warisan, Kesenian dan Kebudayaan Sarawak 2022 mula dibuka  bermula semalam sehingga  28 Oktober depan.

Menteri  Pelancongan, Industri Kreatif dan Seni Persembahan Sarawak, Dato Sri Abdul Karim Rahman Hamzah berkata, semua aktiviti cadangan hendaklah dilaksanakan dalam tahun ini.

“ Permohonan hendaklah dikemukakan tidak lewat daripada 60 hari atau  dua bulan sebelum tarikh  pelaksanaan program atau aktiviti,” katanya pada sidang media di Dewan Mesyuarat Mulu, Bangunan Baitul Makmur II, semalam.

Tambahnya, Kerajaan Negeri  telah memperuntukkan RM10 juta bagi tujuan  dana ini yang memberi fokus dan tumpuan sepenuhnya ke atas program, aktiviti dan pembangunan kapasiti yang menyumbang kepada pembangunan sektor warisan, kesenian dan kebudayaan Sarawak.

“Diharap melalui program dan aktiviti Dana Mudahcara ini, kapasiti penggiat individu atau penggiat industri warisan, kesenian dan kebudayaan di Sarawak dapat dipertingkatkan.

“Dana ini terbuka kepada Penggiat seni(individu), Persatuan/Pertubuhan/Badan Bukan Kerajaan (NGO) dan Persatuan/Pertubuhan/Badan BukanBerorientasikan Keuntungan (NPO) di Sarawak,” ujarnya.

Aktiviti dan program yang ditaja oleh dana ini harus memberi faedah dan merangsang pemulihan sektor warisan, kesenian dan kebudayaan di Sarawak daripada impak pandemik Covid-19.

Skop program dan aktiviti yang boleh dipohon melalui dana ini adalah bengkel, kelas, kursus, persidangan, simposium, forum, dialog, seminar, pementasan, pertandingan, pameran, pesta, pendokumentasian (termasuk penerbitanbuku dan perfileman), kegiatan dan aktivitiyang melibatkan komuniti setempat, dan juga lain lain program dan aktiviti yang menyumbang kepada pembangunan kapasiti dalam sektor warisan, keseniandan kebudayaan Sarawak.

“Kita tidak letak had jumlah dana, ia mengikut kertas kerja yang dibuat.

“Kita juga membenarkan badan dari luar Sarawak memohon dana ini tetapi program atau aktiviti yang hendak mereka lakukan mestilah menjurus dan memberi kebaikan kepada negeri ini,” jelasnya.

Borang Permohonan dan Garis Panduan untuk Dana Mudahcara boleh dimuatturun dari laman web rasmi Kementerian Pelancongan, Industri Kreatif dan SeniPersembahan Sarawak iaitumtcp.sarawak.gov.my.

Oleh NUR AIN OTSMAN

See author's posts


Pendapatan sektor pelaburan MARA naik 6.0 peratus

KUALA LUMPUR: Sektor pelaburan Majlis Amanah Rakyat (MARA) memaparkan prestasi cemerlang dengan merekodkan peningkatan pendapatan sebanyak 6.0 peratus pada 2019 berbanding tahun sebelumnya.

Menteri Pembangunan Luar Bandar, Datuk Dr Abd Latiff Ahmad dalam kenyataannya semalam berkata, MARA juga tidak hanya signifikan, tetapi turut mempunyai kepakaran dalam pelaburan bumiputera yang mampu bersaing dengan entiti perniagaan.

“Subsidiari MARA perlu terus meningkatkan kemampuan syarikat termasuk membayar dividen yang tinggi kepada pemegang saham, penglibatan aktif syarikat dalam tanggungjawab sosial (CSR) kepada kumpulan sasar serta berupaya meneroka peluang pasaran baharu luar daripada lingkungan agensi masing-masing,” katanya.

Beliau berkata antara sumbangan besar MARA adalah menyediakan perkhidmatan awam kepada 1.26 juta penduduk luar bandar sejajar dengan usaha pemerkasaan sosioekonomi luar bandar.

Selain itu, Abd Latiff berkata MARA akan terus membantu memastikan syarikat bumiputera dapat terus berdaya saing dari sudut keusahawanan.

“MARA juga telah memberi beberapa inisiatif untuk usahawan seperti penangguhan pembayaran balik pembiayaan perniagaan selama tempoh enam bulan, sewaan premis percuma bagi April dan Mei serta pemberian diskaun khas premis sebanyak 30 peratus selama empat bulan.

“Program Khas Pengukuhan Keusahawanan MARA yang baru diperkenalkan merupakan usaha untuk memastikan perniagaan IKS Bumiputera mampu mengharungi kesan akibat pandemik Covid-19,” katanya.- Bernama

See author's posts


Lapangan terbang catat 6.7 juta pergerakan penumpang – MAHB

KUALA LUMPUR: Jumlah pergerakan penumpang Malaysia meningkat sebanyak 15 peratus kepada 6.7 juta pada Mac 2023 daripada angka pada bulan sebelumnya, menurut Malaysia Airports Holdings Bhd (MAHB).

Dalam kenyataan hari ini, pengendali lapangan terbang itu menjelaskan kenaikan itu didorong oleh penyambungan semula pelbagai laluan penerbangan pada bulan itu susulan permintaan perjalanan yang terus meningkat di rantau ini.

Pengarah Urusan, Datuk Iskandar Mizal Mahmood berkata, penyambungan semula operasi serta laluan syarikat penerbangan secara aktif di lapangan terbang di seluruh negara terus memberikan keyakinan mengenai permintaan perjalanan.

Beliau juga menjangkakan lebih banyak syarikat penerbangan baharu akan terbang ke Malaysia dalam beberapa bulan akan datang.

“Syarikat penerbangan tambang rendah Indonesia, TransNusa Airlines baru-baru ini membuat penerbangan antarabangsa sulungnya ke Kuala Lumpur dari Jakarta bulan ini, syarikat ini pada mulanya hanya menawarkan laluan domestik di Indonesia.

“TransNusa ialah syarikat penerbangan kesembilan yang menyediakan operasi di antara Kuala Lumpur dengan Jakarta, membuktikan populariti dan permintaan tinggi bagi laluan ini,” katanya.

Menurut MAHB pergerakan penumpang antarabangsa dan domestik di Malaysia terus meningkat dengan stabil pada Mac 2023, masing-masing mencatatkan tiga juta dan 3.7 juta penumpang.

Kedua-dua sektor ini menunjukkan peningkatan pergerakan penumpang masing-masing sebanyak lebih 10 peratus daripada angka bulan sebelumnya.

Jumlah pergerakan penumpang di Malaysia tahun ini setakat Mac 2023 adalah 18.7 juta, meningkat 125 peratus daripada 8.3 juta penumpang dalam tempoh yang sama pada 2022.

Mengenai aset di Turkiye, MAHB memaklumkan Lapangan Terbang Antarabangsa Istanbul Sabiha Gokcen (SGIA) merekodkan 2.8 juta penumpang pada Mac, iaitu peningkatan 10 peratus berbanding bulan sebelumnya.

Jumlah pergerakan penumpang antarabangsa pula 1.5 juta, manakala jumlah pergerakan penumpang domestik pada 1.3 juta penumpang. – Bernama

See author's posts


Kesejahteraan rakyat sentiasa jadi keutamaan

KUALA LUMPUR: Sambutan Ulang Tahun Hari Keputeraan rasmi Yang di-Pertuan Agong Al-Sultan Abdullah Ri’ayatuddin Al-Mustafa Billah Shah yang diwartakan pada hari ini disambut dalam suasana kehidupan normal baharu yang dilalui masyarakat Malaysia hari ini, jauh berbeza dengan kebiasaan dahulu.

Walaupun semua acara rasmi ditangguhkan selaras dengan Perintah Kawalan Pergerakan Bersyarat (PKPB) dalam menghadapi wabak Covid -19, ingatan terhadap baginda tidak pernah luntur berdasarkan sembah takzim bertali arus yang diterima daripada pemimpin-pemimpin negara dan rakyat.

Perdana Menteri Tan Sri Muhyiddin Yassin yang mewakili seluruh rakyat negara ini antara yang terawal merafak sembah tahniah bersempena ulang tahun keputeraan baginda dan berdoa agar Seri Paduka terus bersemayam di takhta pemerintahan dengan penuh kebesaran, kedaulatan dan kesejahteraan.

Selain itu, beberapa wakil kedutaan asing turut menzahirkan ucapan tahniah.

Dalam keterbatasan aktiviti ketika ini, baginda dijangka mencemar duli ke beberapa lokasi bagi mendekati golongan yang memerlukan antaranya pusat gelandangan, pusat jagaan anak-anak yatim dan pusat jagaan orang-orang tua.

Baginda yang menaiki tahta Yang di-Pertuan Agong pada 1 Mac 2019  amat mengambil berat tentang kebajikan rakyat terutama ketika negara masih berjuang menghadapi krisis kesihatan, wabak Covid -19.

Sangat menghargai usaha dan komitmen petugas barisan hadapan dalam memerangi wabak ini, baginda juga sering mengingatkan rakyat untuk bersama-sama memainkan peranan agar terus berdisiplin dan bersabar mengamalkan amalan kebiasaan baharu seperti yang digariskan Kementerian Kesihatan (KMM).

Pengalaman baginda dan Raja Permaisuri Agong Tunku Hajah Azizah Aminah Maimunah Iskandariah menjalani kuarantin selama 14 hari selepas beberapa kakitangan Istana Negara didapati positif wabak itu pastinya akan menjadi satu kenangan dan sejarah buat baginda berdua ketika menghadapi pandemik yang  melanda hampir seluruh dunia ini.

Dalam menghadapi kesan Covid -19,  baginda juga sentiasa mengambil berat setiap usaha yang dilaksanakan kerajaan bagi menangani impak Covid -19  terutama berkaitan kewangan dan ekonomi negara seperti pengangguran dan sektor ekonomi yang terjejas.

Sikap prihatin yang ditunjukkan baginda bukan suatu yang baharu kerana baginda cukup dikenali dengan sikap demikian terutama dalam kalangan rakyat Pahang ketika baginda bergelar Tengku Mahkota Pahang selama 44 tahun.

Sikap dan keperibadian itu dibawa baginda dalam menjalankan tanggungjawab sebagai Yang di-Pertuan Agong, menyebabkan rakyat pelbagai kaum di negara ini berasa dekat dengan baginda.

Tidak hairanlah jika tindakan baginda sering mendapat perhatian rakyat terutama ketika mencemar duli turun ke akar umbi menemui atau membantu golongan memerlukan.

Adakalanya baginda mengetepikan kedudukan dan protokol hingga tular video baginda mencemar duli turun dari kenderaan rasmi untuk membantu mangsa kemalangan.  Begitu juga apabila baginda beratur sendiri ketika membeli makanan di sebuah restoran makanan segera di Pahang.

Tidak dapat dilupakan, baginda turun ke pintu utama Istana Negara meraikan pihak media dengan sumbangan makanan dan minuman ketika isu peralihan tampuk kerajaaan persekutuan Februari lepas.

Baginda juga berkenan bersama-sama petugas barisan hadapan negara turun memantau pergerakan trafik di ibu negara pada peringkat awal PKP dilaksanakan kerajaan Mac lepas.

Sebagai payung perpaduan, baginda amat mementingkan penyatuan dan kemakmuran rakyat berbilang  kaum di negara ini  dan tidak mahu rakyat disogokkan dengan api permusuhan dan perpecahan terutama disebabkan politik.

Kebijaksanaan Al-Sultan Abdullah telah membantu negara keluar daripada krisis politik susulan  peletakan jawatan Perdana Menteri ke-7, Tun Dr Mahathir Mohamad pada 24 Feb  sebelum memperkenankan pelantikan Muhyiddin  sebagai Perdana Menteri ke-8 pada 1 Mac lalu.

Dalam Titah Diraja semasa merasmikan pembukaan Penggal Ketiga Parlimen ke-14 baru -baru ini  baginda bertitah supaya ahli politik mempamerkan kematangan mereka dan sentiasa menjiwai keluh resah rakyat.

Semoga imej dan perwatakan yang ditonjolkan baginda yang sentiasa mendahulukan rakyat menjadi ikutan pemimpin-pemimpin negara dalam usaha menjadikan Malaysia sebuah negara yang maju, berdaulat dan disegani dunia. Daulat Tuanku! — Bernama

See author's posts


Nahas pesawat: Mungkin tiada yang terselamat

SERPIHAN pesawat terhempas yang ditemui di Daerah Tengxian di Wilayah Autonomi Guangxi Zhuang selatan China, 22 Mac 2022. • Foto AFP

BEIJING: Pihak berkuasa China mengesahkan terdapat kematian dalam nahas pesawat terhempas membabitkan kapal terbang milik syarikat penerbangan China Eastern Airlines, namun tidak mendedahkan jumlahnya.

Berdasarkan keadaan di lokasi nahas, peluang untuk menemukan mangsa terselamat adalah tipis.

Menurut Pentadbiran Penerbangan Awam China (CAAC) semalam, pesawat itu terputus hubungan dengan menara kawalan ketika melalui bandar Wuzhou.

Terdapat seramai 123 penumpang dengan sembilan kru dalam penerbangan tersebut.

Pesawat tersebut berlepas dari bandar Kunming pada pukul 1.11 petang waktu tempatan dan terputus hubungan pada pukul 2.22 petang.

Pesawat itu mulanya dikesan terbang pada ketinggian 29,100 kaki dan selepas 2 minit 15 saat, kapal terbang berkenaan menurun 9,075 kaki.

Dalam tempoh 20 saat selepas itu, pesawat terbabit dikesan terbang pada ketinggian 3,255 kaki dan kelajuan 376 knot sebelum terputus hubungan. – Bernama

See author's posts


Swady terima kunjungan hormat PMU

KUCHING: Pengarah Penerangan Negeri Sarawak, Swady Guliling telah menerima kunjungan hormat daripada rombongan Politeknik Mukah (PMU), yang diketuai oleh Pengarahnya, Dullah Muluk di sini petang semalam.

Ia merupakan kunjungan pertama Dullah kepada Swady setelah pelantikannya sebagai Pengarah PMU yang baharu pada 16 April 2019.

Tujuan kunjungan hormat tersebut adalah untuk suai kenal serta perbincangan mengenai kerjasama antara Jabatan Penerangan Malaysia (JAPEN) dan PMU dalam penganjuran aktiviti.

Turut hadir, Timbalan Pengarah (Akademik), Mohd Sani Said, Timbalan Pengarah (Sokongan Akademik), Iskandar Redhuan dan Pegawai Perhubungan Awam, Mohd Baharuddin Mohammad.

See author's posts


Pemain, pegawai skuad Lang Merah terima gaji Julai

PEMAIN dan pegawai skuad Lang Merah mampu menarik sedikit nafas lega apabila Persatuan Bola Sepak Kedah (KFA) melunaskan bayaran gaji penuh untuk Julai selepas lima bulan tidak menerima sebarang imbuhan sejak Mac lepas.

Mengulas perkara itu pada sidang media di kediaman rasminya di sini malam tadi, Menteri Besar Kedah yang juga Presiden KFA Muhammad Sanusi Md Nor berkata pihaknya turut memberi jaminan akan menyelesaikan tunggakan yang masih berbaki dalam masa terdekat.

“KFA telah menyelesaikan sebahagian tunggakan gaji dengan bayaran gaji bagi Julai telah dimasukkan ke akaun mereka, hari ini (semalam). Saya beri jaminan bahawa semua masalah ini akan diselesaikan pada musim ini … itu adalah janji saya.

“Saya juga telah membuat rundingan bersama Kumpulan Wang Simpanan Pekerja bagi menyusun semula jadual pembayaran caruman mereka yang tertunggak sejak 2019,” katanya.

Terdahulu, Muhammad Sanusi mengadakan majlis makan malam bersama pasukan Lang Merah sebagai tanda penghargaan kepada barisan pemain dan pengurusan pasukan atas komitmen tinggi, selain turut memohon maaf bagi pihak pengurusan lama dan baharu berhubung isu yang melanda itu.

Beliau berkata KFA sangat komited untuk menyelesaikan isu berkenaan dan pihaknya telah mengadakan rundingan bersama penaja musim ini yang masih belum melunaskan bayaran seperti dipersetujui dalam kontrak yang ditandatangani sebelum ini.

“Kita berusaha untuk terus mencari penaja dan penyumbang yang boleh membantu pasukan. Buat masa ini, penaja yang telah menandatangani kontrak pada musim ini akan memulakan pembayaran namun bukan dalam kuantiti penuh dan kita faham itu, mungkin mereka turut terjejas akibat pandemik Covid-19,” katanya.

Mengenai kemungkinan pemotongan gaji pemain semasa pelaksanaan Perintah Kawalan Pergerakan (PKP) dan bulan-bulan selepas itu, beliau berkata perkara itu akan dibincangkan oleh KFA dan pemain.

Sementara itu, ketua jurulatih Kedah Aidil Sharin Sahak berharap isu-isu berkaitan dapat diselesaikan secepat mungkin bagi membolehkan pasukan memberi fokus terhadap persediaan dan perlawanan.

Kapten pasukan Baddrol Bakhtiar yang mewakili barisan pemain berterima kasih kepada Presiden KFA atas usaha yang dilakukan untuk menyelesaikan isu gaji yang sedikit-sebanyak dapat menyuntik semangat dan kegembiraan kepada barisan pemain Lang Merah.

“Ini merupakan khabar gembira buat kami dan saya sangat tertarik dengan ucapan presiden yang tidak mahu bercakap banyak dan hanya fokus kerja untuk menyelesaikan masalah ini. Mengenai rundingan bersama KFA berhubung beberapa perkara, kami sentiasa terbuka dan akan lihat bagaimana rundingan itu nanti,” katanya. – Bernama

See author's posts


Penduduk ambil langkah berjaga kemasukan orang luar

PANTU: Penduduk luar bandar terus mengambil langkah
berjaga-jaga terhadap kemasukan orang luar berhubung penularan pandemik Covid-19
di negara ini termasuk Sarawak.

Ia terbukti apabila dua buah rumah panjang di sini
bertindak mendirikan papan tanda amaran kemasukan orang luar berhubung
penularan pandemik tersebut di simpang jalan masuk ke penempatan mereka iaitu
Selantik Ili dan Rapak di sini.

“Saya dan penduduk kampung sebulat suara bertindak
mendirikan papan tanda amaran kemasukan orang luar selepas kawasan Sri Aman
dilaporkan mencatat satu kes positif Covid-19 pada awal bulan ini.

“Ini tindakan awal kami bagi mempertahankan diri
daripada jangkitan pandemik itu. Justeru jika ada orang luar ingin masuk ke
penempatan ini, maka mereka harus melaporkan kepada pihak kami terlebih
dahulu,” kata Tuai Rumah Selantik Ili, Hearold Ernest.

Beliau turut menasihat orang luar agar tidak memasuki
rumah-rumah panjang dalam kawasan Pantu melainkan mereka sebelum ini mempunyai
saudara terdekat yang tinggal di sana pada masa sekarang.

“Bagaimanapun jika datang dari kawasan zon merah,
maka adalah lebih baik buat mereka untuk tidak berkunjung ke rumah panjang
sanak saudara sendiri demi mengelak risiko penyebaran pandemik itu kelak.

“Fikirkan keselamatan sanak saudara anda. Jika ingin
menemui mereka pastikan selepas arahan Perintah Kawalan Pergerakan (PKP)
ditamatkan atau setalah berakhirnya pandemik ini nanti,” katanya.

Tinjauan lanjut Utusan Sarawak juga mendapati penduduk di
kawasan Rapak bertindak mendirikan papan tanda amaran terhadap orang luar
setelah mendapati satu kes positif pandemik itu di Sri Aman pada awal bulan
ini.

See author's posts